Төбәктә Греция инвесторҙары халыҡ-ара экологик үҙәк төҙөргә ниәтләй // Йәмғиәт | новости башинформ.рф\nТөбәктә Греция инвесторҙары халыҡ-ара экологик үҙәк төҙөргә ниәтләй\n14:26, 30 августа 2016 Йәмғиәт\nЙәрмәкәй районында эш сәфәре менән Грецияның Милли экологик тикшеренеүҙәр үҙәге делегацияһы (РАКОЕ) булып китте. Уларҙың маҡсаты экологик яҡтан таҙа ауыл хужалығы продукцияһын етештереү өсөн шарттарҙы өйрәнеү ине. РАКОЕ президенты профессор Панайотис Христодулакис һәм ойошманың төп ғилми хеҙмәткәре профессор Панайотис Яннакопулос делегация составында булды.\nРайон хакимиәтендә хәбәр итеүҙәренсә, ҡунаҡтар етештереү, инфраструктура һәм социаль объекттарҙы ҡарап сыҡты, район активы менән муниципалитет биләмәһендә берлектәге проекттарҙы тормошҡа ашырыу мәсьәләләрен тикшерҙе. Делегация Йәрмәкәй һыу һаҡлағысын, таҙа тоҡомло аттар үрсетеү менән дан тотҡан «Родина» агрофирмаһын, «Толпар» яуаплылығы сикләнгән йәмғиәтенең ҡымыҙ етештереү цехын ҡараны.\nЭш сәфәре Казбей биләмәһендә тамамланды. Күпсәнәй йылғаһы буйында урынлашҡан элекке ҡасабала эшҡыуар Юрий Макаров эсәр һыу етештереүсе цех асҡан. «Кристальный родник» һыуының сифатына 94 анализ яһалған.\nГреция инвесторҙары район менән хеҙмәттәшлек итеүгә ҙур ҡыҙыҡһыныу белдерҙе. Атап әйткәндә, «Кульчум» студент һауыҡтырыу лагерында халыҡ-ара экологик үҙәк асыу тураһында ҡарар ҡабул ителде.\nТеги: экология,халыҡ-ара хеҙмәттәшлек


Шаран районында 44 һайлау участкаһы эшләйәсәк // Йәмғиәт | новости башинформ.рф\nШаран районында 44 һайлау участкаһы эшләйәсәк\n16:15, 29 ноября 2011 Йәмғиәт\nБашҡортостандың Шаран районында 17 меңдән ашыу һайлаусы теркәлгән. Был хаҡта «Башинформ» агентлығына территориаль һайлау комиссияһы ағзаһы Руслан Иҙиәтов хәбәр итте. Уларҙың 200 кешеһе – 4 декабрҙә һайлауға тәүгә киләсәк йәштәр. Улар өсөн дипломдарҙан тыш бүләктәр ҙә әҙерләнгән. Һайлау көнөндә Шаран районында 44 һайлау участкаһы эшләйәсәк, был үткән һайлау кампаниялары менән сағыштырмаса бергә кәмерәк. Был районда кәрәкле бүлмәләрҙең булмауы менән бәйле. Район үҙәге – Шаран ауылында урынлашҡан дүрт һайлау участкаһы һайлау бюллетендәрен эшкәртеү комплекстары менән йыһазландырылған. Белгестәр фаразлауынса, Шаран районының яҡынса 300 кешеһе йәшәү урыны буйынса һайлауҙа ҡатнаша алмаясаҡ. Бөгөнгө көнгә теркәүҙән төшөү таныҡлыҡтарын яҡынса 130 кеше алған. Руслан Иҙиәтов фаразлауынса, һайлауға халыҡтың 80 проценты киләсәк.


"Ҡояшлы" күңелгә ҡояш ҡундырҙы » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » "Ҡояшлы" күңелгә ҡояш ҡундырҙы\n"Ҡояшлы" күңелгә ҡояш ҡундырҙы 08.04.2014 // Йәмғиәт\n— Улдарым Рузил менән Вилдан, кейемен кистән үк әҙерләп, ҡасан "садик"ка барабыҙ, тип аптыратып бөтә. Аллаға шөкөр, улар өсөн ҡайғыраһы түгел: балалар баҡсаһы йылы, барлыҡ уңайлыҡтар булдырылған, уйынсыҡ күп, — тип ҡыуанысы менән уртаҡлашты ике бала әсәһе Нәсимә Шәмсетдинова.\nҺуңғы ваҡытта Әбйәлил районында тыуым күрһәткесенең ыңғай яҡҡа үҙгәреүе күҙәтелә: йыл һайын меңгә яҡын сабый донъяға килә. Ләкин уларҙы балалар баҡсаһына урынлаштырыу күптәр өсөн ҡатмарлы мәсьәлә булып ҡала. Унан сығыу юлын район хакимиәте төрлөсә табырға тырыша. Әйтәйек, һуңғы ике айҙа ғына төбәктә тиҫтәгә яҡын мәктәпкәсә белем биреү учреждениеһы сафҡа инде. Шуларҙың береһе — Таштимер ауыл биләмәһенә ҡараған Әбйәлил ауылында. Исеме үк әллә ҡайҙан саҡырып торған "Ҡояшлы" балалар баҡсаһы 75 урынға иҫәпләнгән.\n— Өс төркөм эшләй, кадрҙар мәсьәләһе тулыһынса хәл ителде, — ти мөдир Зөлфирә Мөхәмәтйәнова. — Үҙебеҙҙекеләрҙән тыш, Таштимер, Йәлембәт ауылдары балаларын ҡабул итәбеҙ. Йәш ғаиләләрҙең күп булыуы һөйөнөслө. Балалар баҡсаһында сабыйҙың һәләтен үҫтереү өсөн бөтә шарттар бар.\nӘле коллективта ун кеше эшләй. Район хакимиәте башлығы Рим Сыңғыҙовтың әйтеүенсә, тыуым тағы ла артҡан хәлдә, балалар баҡсаһы киңәйтеләсәк.\nРумил АҘНАБАЕВ, Дәүләт Йыйылышы — Ҡоролтай депутаты:\n— Районда балалар баҡсаһы асыла икән, ауыл да, мәктәп тә һаҡланып ҡала тигән һүҙ. Сабыйҙар күберәк тыуһын, ошондай ҡыуаныслы ваҡиғалар йышыраҡ булһын!\nГөлнара ШАҺЫБАЛОВА, йәш әсә:\n— Йәлембәт ауылында йәшәгәнлектән, дүрт йәшлек улыбыҙ Сыңғыҙҙы атаһы көн һайын машина менән алып йөрөй. Балалар баҡсаһы асылғанына шул тиклем шатбыҙ, рәхмәт барыһына ла!


Янғындан һуң тыуған бизнес\nӘбйәлил районынан Әнисә Намаҙбаева ут сығып өйһөҙ ҡалғандан һуң, Өфөгә килеп үҙ эшен асып ебәрә. Бөгөн ҡатындың массаж кабинеты бар, ул аяҡтан яҙғандарҙы торғоҙоп ебәрә, быуын ултырта, һөлөк ҡуя. Әнисә Рәйес ҡыҙына ярҙам һорап республиканың төрлө төбәктәренән генә түгел, хатта сит илдәрҙән дә киләләр.\nӘнисә Намаҙбаева янғынды ҡурҡыныс төш кеүек хәтерләй, ярты сәғәт эсендә яңы ғына һалып сыҡҡан донъялары көл-күмергә әйләнә. Йәшәүҙең мәғәнәһе лә ҡалмай, Әнисә Рәйес ҡыҙы был ҡайғыны йөрәге күтәрә алмаҫ, тип ҡурҡа. Әммә балалары хаҡына бирешмәҫкә, төшөнкөлөккә бирелмәҫкә, тип кире аяҡҡа баҫырлыҡ көс таба. Өфөгә килеп массаж эшләй, кешеләрҙе дауалай башлай.\nМассаж эшләүселәр күп, әммә ысын оҫталар бармаҡ менән генә һанарлыҡ. Баш ҡалала Әнисә Намаҙбаеваның тылсымлы һәм шифалы ҡулдары хаҡында дан тиҙ тарала, халыҡ күпләп йөрөй башлай. Ханым шул ваҡытта үҙ кабинетын асырға хәл итә, хәҙер был бүлмәнән аяҡтан яҙып килгәндәр йүгереп сығып китә. Быуыны сыҡҡандар, мейеһе һелкенгәндәр күп мөрәжәғәт итә. Спортсылар йыш килә. Өфөнән Гөлсәриә Ураҙаева дауаланырға ғаиләһе менән йөрөй, Әнисә ханым мине инвалидлыҡтан ҡотҡарҙы, ти ул.\nӘнисә Намаҙбаева эшләгән аҡсаһына янған донъяһын да тергеҙә, балаларын да үҫтерә. Дауалау оҫтаһы тыуған яғы Әбйәлил районына ҡайтып та халыҡты ҡабул итә, көнөнә 19 кеше килгән саҡтар бар, ти ул.\nӘнисә ханым һөнәре буйынса медицина хеҙмәткәре, әммә, уның фекеренсә массаж яһау өсөн белем генә етешмәй. Тәбиғәттән бирелгән һәләт булырға тейеш. Борон ата-бабаларым билдәле имселәр булған, төрлө сирҙәрҙе тойоу көсө уларҙан күскән, ти ул. Шулай уҡ кешене дауалағанда бөтә күңелеңде, энергияңды биреү ҙә мөһим.\nХәҙер Әнисә Намаҙбаеваның яҙмышын янғынға тиклем һәм унан һуңға бүлергә мөмкин. Һынау күтәрә алғандарға ғына бирелә, ауырлыҡтар алдында баш эйергә ярамай, көслө рухлылар өсөн асыҡ ишектәр күп, ти йүнсел ханым.


Башҡортостанда биш меңдән ашыу мәҙәни мираҫ ҡомартҡыһы урынлашҡан - Bash.News\nБашҡортостанда биш меңдән ашыу мәҙәни мираҫ ҡомартҡыһы урынлашҡан\nБашҡортостанда биш меңдән ашыу мәҙәни мираҫ ҡомартҡыһы урынлашҡан https://bash.news/news/1685_bashortostanda_bish_medn_ashyu_mni_mira_omartyy_urynlashan\nАрхитектура яғынан бай тарихи объекттарҙы һаҡлап ҡалыу - төп бурыстарҙың береһе. Өфө үҙәгендә генә 19-20 быуаттарҙа төҙөлгән биш йөҙләп йорт һәм башҡа төр бина иҫәпләнә, бөгөн уларҙың бер нисәүһе тергеҙелә. Шулай уҡ «Шүлгәнташ мәмерйәһендәге рәсемдәр» объектын өйрәнеү, һаҡлау, популярлаштырыу һәм уны ЮНЕСКО-ның Бөтә донъя мираҫы исемлегенә индереү буйынса ла әүҙем эштәр алып барыла.\nБаш ҡаланың Свердлов урамында урынлашҡан ике ҡатлы был мөһабәт йорт бөгөнгәсә үҙенең архитектура байлығын юғалтмаған. Иң мөһиме бинаны тергеҙеү өҫтөндә етди эш алып барыла. Элек бында паспорт өҫтәле, шулай уҡ балалар баҡсаһы ла булған. Билдәле булыуынса, уҙған быуатта өй хужаһы Андрей Паршин мануфактура, тундар менән һатыу итеп килем алған. Ҙур Себер ҡунаҡханаһын төҙөгән. Һуңынан ул Офицерҙар йорто тип үҙгәртелә. Тарихи объектҡа килгәндә, әлегә унда капиталь ремонт эштәре бара. Төҙөүселәр таяу стеналарҙы нығытыу менән мәшғүл.\nСауҙагәр Андрей Паршиндың йортонда киләсәктә төрлө офистар буласаҡ, иң мөһиме - тышҡы яҡтан ул үҙенең бар матурлығын һаҡлап ҡаласаҡ.\nСвердлов урамы Октябрь революцияһына тиклем Кесе Ҡазан исемен йөрөткән. 19-20-се быуаттарҙа бында бихисап эшҡыуар һәм сауҙагәр йәшәгән. Әлеге ваҡытта тарихи объекттар тергеҙелә. Әйтәйек, ағалы-ҡустылы Соловьевтарҙың йортонда былтыр яҙ ремонт эштәре башланған.\nСовет осоронда был биналарға төрлө төкәтмәләр төҙөлә, шунлыҡтан ике өйҙөң дә тәү йөҙө юғала. Ағас йорттарҙы тергеҙеү ҡалаға йәм өҫтәр тип көтөлә. Әйткәндәй, бында тәҙрәләрҙең семәрләп биҙәлешенә күсермә яһап, иҫкеләрен яңыртыу ҡаралған. Шулай уҡ уҙған йыл инвесторҙар ярҙамында Ленин урамында урынлашҡан Бушмариндарҙы йорто ла тергеҙелгәйне. Дөйөм алғанда, Өфө үҙәгендә ошондай тарихи биналарҙың һаны ярты мең тирәһе. Ә Башҡортостан буйынса мәҙәни мираҫ объекттары 5600-ән ашыу. Уларҙың күбеһе Стәрлетамаҡ, Бөрө, Белорет һәм Бәләбәй ҡалаларына ҡарай. «Өфө - 2 ҡаласағы» ла айырым иғтибарға лайыҡ. Былтыр унда ҡаҙыныу эштәре барышында IV-V быуаттарға ҡараған ҡул тирмәне табылған. Беҙҙең эра тарихи ҡомартҡыһы тиҫтәләрсә быуат ер аҫтында шул килеш һаҡланыуы менән үҙенсәлекле.Археологтар билдәләүенсә, ҡаласыҡты мәҙәни ҡатламы дүрт метрға етә.\nБөгөн Башҡортостандың мәҙәни мираҫ объекттарын дәүләт һаҡлауы буйынса идаралығы ойошторған кәңәшмә сиктәрендә буласаҡ тарихи-музейҙың проектын күрһәттеләр, уға ярашлы, ҡаласыҡты археологик тәҙрәләр төҙөү планлаштырылған. Был ер аҫтында ятҡан ҡомартҡының емерелмәй һаҡланыуына булышлыҡ итер тип көтөлә.\n«Башҡорт Уралы» объектын Юнесконың Бөтә донъя мираҫы исемлегенә индереү буйынса ла эштәр әүҙем алып барыла. Шүлгәнташ мәмерйәһе эсендә хәүефһеҙлек системалары урынлаштырылған, экскурсия майҙансыҡтары яңыртылған. Тарихи-мәҙәни комплекс төҙөү буйынса проект документацияһы ла әҙерләнгән.\nӘйткәндәй, «Шүлгәнташ мәмерйәһе» тарихи-мәҙәни комплексын булдырыу буйынса төп төҙөлөш-монтажлау эштәре 2018-2019 йылдарға планлаштырылған. Йәғни был объект республика ойошторолоуға йөҙ йыл тулыуға ҙур бүләк буласаҡ.\nАвторы: Гөлназ Хәйбуллина\nМәләүез районында "Реаль эштәр" барышында яңыртылған ауыл клубы асылды\n18:32, 21 авг\nӨфө бер нисә көнгә кино үҙәгенә әйләнә\n15:23, 20 авг\nӨфөлә Йәйге ирекмәндәр уйыны башланды\n15:03, 20 авг\nБашҡорт театры спектаклдәрен интернет аша ҡарап була\n11:37, 16 авг


Ҡалаларҙың архитектура ҡомартҡыларын һаҡлап ҡалыу муниципаль берәмлектең генә түгел, ҡала халҡының да бурысы\nОшондай миҫалдарҙың береһе Өфөлә йәшәүсе Анатолий Федоров. Уҙаман 1913 йылда төҙөлгән йортта йәшәй. Бинаның иҫкереп юҡҡа сығыуын көтөп ултырмай, ир унда төҙөкләндереү эштәре башлай.\nСовет осоронда был түшәмдәрҙәге һындар юҡҡа сығарыла. Ләкин Федоровтар ғаиләһендә өйҙәренә йәм өҫтәү һәм боронғолоҡ рухы индереү өсөн уларҙы кире тергеҙергә тигән ниәт уяна. Анатолий Вилович ең һыҙғанып эш башлай. Кәрәкле материалдар табып түшәмдәге экспозицияларҙы әүәләй башлай.\nАнатолий Федоров архитектор булмаһа ла, түшәмдә һындарҙы тергеҙеү барышында был һөнәрҙең күп нескәлектәренә өйәрәнә. Рәсемдәрҙең симметрик ҡоролошон да һаҡлап алып ҡалырға тырыша. Совет осронда күп һындар юҡҡа сығарылһа ла, бер бүлмәлә боронғо ижад емештәре һаҡланып ҡала.\nАнатолий Федоров, Өфө ҡалаһында йәшәүсе: «Заманса йорттарҙа түшәмдәр бейек түгел, ә был фатирҙа уларҙың бейеклеге 3 метрҙан ашыу. Әле эштәр күп, түшәмдәрҙә ваҡ етешһеҙлектәр ҡалған. Шуларҙы бөтөрөргә кәрәк. Төҙөкләндереүҙә миңә яҡындарым ҙур ярҙам күрһәтте. Бар эштәргә 5 ай ваҡыт китте. Фатирҙа боронғо стильде һаҡлап алып ҡаласаҡмын».\nБаш ҡаланың Зенцов урамындағы был архитектура ҡомартҡыһының үҙ тарихы ла бар. Йортта йәшәүселәр әйтеүенсә, ҡасандыр бинаға снаряд та эләккән. Шуға ла уның бер яҡ өлөшө аҡ кирбестәр менән кире тергеҙелгән.\nБында ҡасандыр ҙур тимер ҡапҡалар була. Ләкин 60-сы йылдарҙа, йорт ултырғанлыҡтан, улар ябылмай башлай һәм алына. Анатолий Вилович әйтеүенсә хәҙер был урында аҙна һайын туй фотосессиялары ойошторола.\nБина борон сауҙагәр Савельевтыҡы була. Йортто төҙөүҙән быуатҡа яҡын ваҡыт үтһә лә, тышҡы яҡтан ул өр-яңыға оҡшаған. Ә элекке стилдә башҡарылған архитектура үҙенсәлеге менән айырылып тора.


Тыуған төйәк кем ҡулында? » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Тыуған төйәк кем ҡулында?\nТыуған төйәк кем ҡулында? 21.12.2016 // Йәмғиәт\nБаймаҡ районының Юлыҡ ауылынан Барис Миңлебаевтың бар тормошо һәм хеҙмәт юлы тыуған төйәгенә бәйле. Мәктәптә туғыҙ йыл белем алғас, ул артабан белем эстәү өсөн Сибай педагогия колледжына юллана. Физкультура уҡытыусыһы һөнәре алып сыҡҡас, бер йыл Түбә урта мәктәбендә тәүге хеҙмәт сынығыуы үтә. Аҙаҡ йәш уҡытыусыны Тыуған ил алдында изге бурысын үтәргә саҡыралар. Бала саҡтан спорт менән мауыҡҡан егеткә унда ла ауырға тура килмәй, һәр ерҙә әүҙемлек күрһәтә. Армиянан һуң хеҙмәт юлын Юлыҡ мәктәбендә уҡытыусы булып дауам итә.\nБынан алты йыл элек Барис үҙен яңы өлкәлә һынап ҡарай, уға “Юлыҡ” агрофирмаһын етәкләүҙе ышанып тапшыралар. Йәш етәксе ең һыҙғанып яңы эшкә тотона. Тап шул осорҙа был бәләкәй предприятие банкротлыҡҡа дусар булған “Һаҡмар” колхозының Юлыҡ ауылындағы мал ҡураларын, малдарҙы һәм техникаһын һатып алыуға өлгәшә. 2011 йылда иһә агрофирма базаһында “Б.Ф. Миңлебаев” крәҫтиән (фермер) хужалығы ойошторола.\nӘйтергә кәрәк, фермер хужалығы ҡыҫҡа ғына ваҡыт эсендә малсылыҡ, үҫемлекселек, йылҡысылыҡ тармаҡтарын үҫтереү, спорт аттарын үрсетеү буйынса яҡшы күрһәткестәргә өлгәшеп, район кимәлендә тотороҡло эшләгән предприятиелар иҫәбенә баҫа. Бындай һөҙөмтәгә Барис Фәйрүз улы эште оҫта ойоштора белеүе, заман менән бергә атлауы, заманса технологияларҙы ҡулланыуы арҡаһында өлгәшә лә инде. Юлыҡ кеүек төпкөл ауылда атап үтелгән тармаҡтар менән шөғөлләнеү еңелдән түгел, айырыуса үҫемлекселек менән. Иген һәм мал аҙығы культуралары үҫтереүҙә тейешле агротехник сараларҙы ҡулланыу, ер эшкәртеүгә етди иғтибар бүлеү арҡаһында бөгөн фермер хужалығы яҡшы уңыш алыуға өлгәшә, малсылыҡ тармағын йылдан-йыл мул аҙыҡ базаһы менән тәьмин итә. Предприятие 1000 гектарҙағы пай ерендә бойҙай, арпа, һоло, ҡарабойҙай, мал аҙығы культуралары үҫтерә, пайсылар менән дә ваҡытында иҫәпләшә. Иген культураларының гектар ҡеүәте, быйыл уртаса 20 центнер тәшкил иткән, был – районда яҡшы күрһәткестәрҙең береһе. Ҡышҡылыҡҡа етерлек күләмдә орлоҡ һәм фураж әҙерләп һалынған.\nҺуңғы йылдарҙа хужалыҡ элекке “Һаҡмар” колхозының йәшелсә-емеш баҡсаһын тергеҙеү, унда төрлө йәшелсә үҫтереү өлкәһендә маҡсатлы эшләй. Быйыл ун гектарҙа сәселгән картуфтан мул уңыш йыйып алғандар. Яңы тармаҡты үҫтереү буйынса уй-ниәттәре күп Барис Фәйрүз улының.\nХужалыҡ иҡтисадында малсылыҡ тармағы ла мөһим урын биләй. Әле бында 150 баш һыйыр малы аҫрала, шуның 70-е – һауын һыйыры. Әйтергә кәрәк, мал һаны йылдан-йыл арта, тейешле тәрбиә һөҙөмтәһендә уларҙың етештереүсәнлеге лә юғары. Киләсәктә етәкселек мал һанын арттырыуҙы төп маҡсат итеп алған.\n“Б.Ф. Миңлебаев” йәмғиәте өҫтөнлөклө йүнәлештәрҙең береһе – йылҡысылыҡ менән дә уңышлы шөғөлләнә. Хужалыҡта 100 баш йылҡы малы тоталар, шуның 40 башы – һауын бейәләре, 10 башы – спорт аттары. Ҡымыҙ етештереүҙән яҡшы табыш ала улар. Йәмғиәттең Фабрикат, Бәләкәс, Магнолия ҡушаматлы арғымаҡтары районда ғына түгел, Башҡортостан кимәлендә ойошторолған бәйгеләрҙә алдынғылыҡты биргәне юҡ. Ат спортын үҫтереү маҡсатында быйыл ике тоҡомло бейә һәм айғыр һатып алғандар, Ставрополь крайынан эшкә махсус тренер итеп Виталий Мизуновты саҡырғандар.\nФермер хужалығы йәнә бер табышлы шөғөлгә йөҙ борған – умартасылыҡ менән шөғөлләнә башлаған. Әле 20 күс иҫәпләнә, киләсәктә улар һанын бермә-бер арттырыу күҙ уңында тотола. Бының өсөн йүнсел 50 гектарҙа ҡарабойҙай сәскән, киләһе йыл ул 150 гектарға етәсәк.\nБарис Фәйрүз улының тиҙ арала киң тармаҡлы хужалыҡты ойоштора алыуы һәм рентабелле үҫешкә өлгәшеүе маҡтауға лайыҡ. Үҫемлекселек, малсылыҡ, йылҡысылыҡ, йәшелсәселек, умартасылыҡ йүнәлештәре менән берҙәй уңышлы шөғөлләнгән фермер был ҡаҙаныштарға үҙенең ныҡышмалылығы, ғаиләһенең, яҡындарының, бер туған ҡустыһы Барыйҙың ныҡлы ярҙамы арҡаһында өлгәшә. Ауылдарыбыҙҙың киләсәген тап ошондай өмөтлө йәштәр билдәләй ҙә инде.\nАвтор: Самат ҒӘЛИМЙӘНОВ


Аяҡ аҫты ялтыр боҙ...\n5 Февраль 2020, 15:45\nБыйыл ҡыш йылылығы менән айырылып тора. Ул торлаҡ-коммуналь хеҙмәткәрҙәренең бурысы аҙайыуын аңлатмай, әлбиттә. Уҙған аҙнала ҡар ҡатыш ямғыр яуғас, улар көсөргәнешле режимда эшләне. Ҡала урамдарын таҙартыуҙа быйыл “Стройтранс - М”, “Йәшел хужалыҡ”, предприятиеһы, “Гарант плюс” (етәксеһе С. Пилтоян), Мәләүез үҙәк баҙары йәмғиәте йәлеп ителгән. Улар ҡарамағында 33 берәмек техника бар, көндөҙ уларҙың - 13-ө, ҡараңғы осорҙа 9-ы юлдарҙы киңәйтә, тротуарҙарҙы таҙарта, ҡарҙы ҡала ситенә сығара. Район юлдары торошо өсөн Мәләүез юл ремонт-төҙөлөшө идаралығы, “СтройМонтаж -Комплект” ойошмаһы яуаплы.\nТорлаҡ-коммуналь хужалығы идаралығы хеҙмәткәрҙәре күп ҡатлы йорттар биләмәһен тәртиптә тота, юлдарға тоҙ ҡатнашмаһы һибә. Тик подъездар алдына, сүп-сар контейнерҙар янына ҡуйылған автомобилдәр уларҙың эшенә ҡамасаулай. “Ғинуар башынан юлды таҙартыуға мәшәҡәт тыуҙырған автотранспорт хужаларына санкциялар ҡулланыла башланы”, - ти 2-се торлаҡ-коммуналь хужалығы идаралығы етәксеһе Хәлит Шәһәров.


Закон әҙер. Ул нисек тормошҡа ашырылыр? » Башҡортостан гәзите\n31-01-2013, 03:25 // Социаль мәсьәлә // Баҫып сығарырға\nБарлыҡ ил ҡатнашты\nҺәр хәлдә, яңы Законды властың сираттағы "тоҙағы" тип әйтеп булмай. Ул, ысынлап та, оҙаҡ әҙерләнде, халыҡтың фекер-тәҡдименә таянып төҙөлдө. Әйтәйек, проекттың Интернеттағы махсус сайтына 11 мең тирәһе аңлатма килгән, Дәүләт Думаһының мәғариф буйынса комитетына 600 меңгә яҡын граждан мөрәжәғәт иткән һәм 40 меңдән ашыу коллективтан хат алынған. Проектты тормошҡа ашырыуҙа йәмғиәттең дәррәү ҡатнашыуына ғәжәпләнәһе түгел: был документ Рәсәйҙә йәшәгән һәр дүртенсе кешегә, йәғни 40 миллион самаһы яҙмышҡа йоғонто яһаясаҡ. Илебеҙҙә 30 миллион тирәһе мәктәпкәсә йәштәге бала, уҡыусы, студент иҫәпләнә, бынан тыш, белем биреү һәм фән өлкәһендә ун миллионға яҡын кеше эшләй.\nГәзиттең былтырғы һандарындағы яҙмаларҙа әйтеп үтеүебеҙсә, Законды әҙерләүҙә Башҡортостан Дәүләт Йыйылышы — Ҡоролтай депутаттары, мәғариф ойошмалары вәкилдәренән торған эш төркөмө лә яҡындан ҡатнашты. Улар тарафынан тәҡдим ителгән 17 төҙәтмәнең етеһе ҡабул ителеп, башҡалары положениеларҙы төҙөгәндә һәм раҫлағанда иҫәпкә алынды. Ғөмүмән, Башҡортостан ҡанунды әҙерләүгә өлөш индереү йәһәтенән төбәктәр араһында тәүгеләр рәтендә булды.\nАуылды үҫтерерҙәй көс бар\nФедераль законда иғтибарҙы иң ныҡ йәлеп иткәне — хәҙер ауыл мәктәбен ябыу мәсьәләһендә урындағы халыҡтың фекере иҫәпкә алынасаҡ. Был беҙҙең милләт өсөн айырыуса һөйөнөслө. Әммә еңел тын алып, ҡәнәғәтлектән ҡул ҡаушырып ултырырға ярамай: яңы ҡанун тыуҙырған мөмкинлектән файҙаланып, ауылдағы белем усаҡтарына иғтибарҙы көсәйтеү зарур. Был йәһәттән иң тәүҙә дистанцияла уҡытыуҙы киң йәйелдерергә кәрәктер. Заманса алым ауыл балаһына башҡа тиңдәштәре менән берҙәй белем алыу мөмкинлеген асһа, педагогтың даими үҫеше өсөн дә яҡшы буласаҡ. Иң мөһиме — уҡыусы, әлеге кеүек көн дә юлда йөрөп, күп ваҡытын бушҡа сарыф итмәйәсәк, уҡырға теләге артасаҡ, ата-әсәнең дә күңеле тыныс буласаҡ.\nИкенсенән, ауыл мәктәбендә һөнәрмәндәр әҙерләүгә ныҡлы тотоноу кәрәктер. Быны яңы Закон да ҡеүәтләй. Унда мәктәптә төп уҡыу программаһы менән берлектә һөнәри белем алыу мөмкинлеге хаҡында әйтелә. Башланғыс класты тамамлаған балаларҙы һәләте буйынса төрлө класҡа туплау рөхсәт ителә. Сығарылыш уҡыусыһына аттестат менән берлектә урта һөнәри белем алыуы хаҡында диплом да тапшырыласаҡ. Тимәк, ауыл балаһына мәктәпте тамамлағас та тыуған ерендә үҙ һәләте буйынса үҫешергә юл асыла. Мәҫәлән, малайҙарға — умартасылыҡ, балта оҫтаһы, игенсе, ҡыҙҙарға ашнаҡсы, тегенсе һәм башҡа ҡул хеҙмәте буйынса. Әлбиттә, бының өсөн мәктәптә сифатлы белем бирелеүе, үҙ һөнәрен мөкиббән яратҡан, илһөйәр, рухлы оҫталарҙың эшләүе мөһим. Маҡсатлы, аныҡ йүнәлеш алып барғанда, һөҙөмтә ифрат һөйөнөслө булыр тигән ышаныс бар. Иң мөһиме шул — мәктәптә һөнәрмәндәр тәрбиәләп, милләтебеҙҙең ауылды тотоп торған көслө ҡатламын үҫтерә аласаҡбыҙ. Улар халҡыбыҙҙың борондан килгән кәсеп-шөғөлөн, милли аш-һыуын тергеҙер һәм киң даирәлә танытыр ине, тигән ныҡлы өмөт тыуа. Яңы йүнәлеш шулай уҡ ауылдарҙы үҫтереү, үҙ продукциябыҙҙы киң таратыу ниәтендә күптән түгел булдырылған "500 ферма" программаһын ыңғай тормошҡа ашырыу йәһәтенән дә отошло булыр ине. Ситтә урын тапмай йөрөгәнсе, үҙ ереңдә солтандай йәшәү яҡшыраҡ түгелме?\nЯңылыҡтар өмөтлө күренә\nДокументта мәғариф хеҙмәткәрҙәренең матди хәлен нығытыуға ҙур иғтибар бүленгән. Педагогтар төбәк иҡтисадындағы уртаса эш хаҡы менән тәьмин ителәсәк. Ҡыҙыу бәхәстәр үҙ һөҙөмтәһен биргән: ауыл уҡытыусыларының торлаҡ-коммуналь хужалыҡҡа түләүҙәге льготалары һаҡланған.\nҠанунда "педагогтың мәнфәғәттәре бәхәсе" тигән яңы төшөнсә бар. Аңлатыуҙарынса, уҡытыусы, үҙ кеҫәһен генә ҡайғыртып, уҡыусыһы өсөн түләүле репетитор була алмай. Закон рөхсәт итмәй. Уҡыусы үҙе бик теләһә лә, педагог һорауҙы кире ҡағырға тейеш — был уның әхлаҡи бурысы.\n"Инклюзив белем биреү" тигән яңы төшөнсә айырым пунктта сағылыш таба. Сәләмәтлеге сикләнгән балаларға үҙҙәрен тулы хоҡуҡлы итеп тойоп, сифатлы белем алыу шарттары тыуҙырылған уҡыу йорттары асыласаҡ. Әле инклюзив уҡыу программаһы индерелгән мәғариф учреждениелары байтаҡ. Директорҙары әйтеүенсә, айырым иғтибар талап иткән уҡыусы өсөн бүленгән аҡса башҡаларҙыҡына ҡарағанда ике-өс тапҡырға күберәк булырға тейеш. Мәскәүҙә, мәҫәлән, бындай норматив бюджетҡа һалынған. Сәләмәтлеге сикләнгән баланың диагнозына ҡарап, уның өсөн 240 мең һумдан алып 360 мең һумға ҡәҙәр аҡса бүленә. Был сығым уҡыусының мәктәпкә яраҡлашыуына, үҫешенә ыңғай булышлыҡ итә.\nЗакондағы тағы ла бер яңылыҡ — "Уҡыусыларҙы дисциплинаға йәлеп итеү тәртибе" тигән пункт. Унда балаларҙың белем биреү программаларын билдәләнгән ваҡытҡа ҡәҙәр үҙләштермәүе, уҡыу планының үтәлмәүе ҡағиҙәне тупаҫ боҙоу һанала. Шулай уҡ белем биреү ойошмаһына иҫерек килеш йәки наркотик тәьҫирендә килеү, ауыр енәйәткә, административ яуаплылыҡҡа тартым эшмәкәрлек ҡылыу, әхлаҡһыҙлыҡ, башҡаларға насар йоғонто яһау кеүек күренештәр өсөн дә төрлө яза биреү ҡаралған.\nДокументта белем биреү учреждениеһының, уҡыусыларҙың, ата-әсәнең, педагогтарҙың һәм башҡа хеҙмәткәрҙәрҙең хоҡуҡтары, бурыстары аныҡ билдәләнгән, тимәк, быға ҡәҙәр аңлашылмаусанлыҡ тыуҙырған ҡайһы бер мәсьәләләр яйға һалыныр тигән ышаныс бар.\nӘҙерлек бүлегенә рәхим ит!\nЮғары белем алыу тармағында ла байтаҡ үҙгәреш көтөлә. Берҙәм дәүләт имтиханы һөҙөмтәһе буйынса ҡабул итеү дауам итәсәк, был һынауҙың көсө биш йылға тиклем һаҡлана.\nАбитуриенттар өсөн шундай яңылыҡ бар: икенсе йылдан юғары уҡыу йорттарына инеү ҡағиҙәләре үҙгәрә. Ҡабул ителгәндә өҫтөнлөктән файҙаланған күп йәштәр өсөн төп ташлама шул — улар элекке кеүек I курсҡа алынмай, ә уҡыу йортоноң түләүһеҙ әҙерлек бүлегенә инә. Әммә был льгота бер тапҡыр ғына бирелә. Яңы алым уйланырға урын ҡалдырһа ла, уның ыңғай яғын билдәләмәү мөмкин түгел: БДИ-ла ғәҙел булмаған юл менән юғары балл йыйған йәштәрҙең белем кимәлен асыҡлау мөмкинлеге тыуасаҡ.\nЮғары уҡыу йортона инеүҙә ташламаға дәғүә итеүселәрҙең кәмеүе көтөлә. Инвалид балалар өсөн квоталар булдырыласаҡ. Шулай уҡ түләүһеҙ әҙерлек бүлегенә алғанда етемдәр, тулы булмаған ғаиләлә тәрбиәләнеүселәр, хәрбиҙәрҙең, эске эштәр органдары хеҙмәткәрҙәренең балалары өҫтөнлөктән файҙаланасаҡ.\nБылтыр юғары уҡыу йорттарына мониторинг үткәрелеп, ҡайһы берҙәренә бирелгән түбән баһа ғәжәпкә ҡалдырғайны. Белеүегеҙсә, беҙҙең Башҡорт дәүләт аграр, Өфө дәүләт иҡтисад һәм сервис университеттары ла “ҡара исемлек”кә инде. Төбәк мәнфәғәтендә һөҙөмтәле эшләгән мәғариф учреждениеларына ошондай баһа халыҡта ризаһыҙлыҡ тыуҙырмай ҡалманы, төрлө бәхәскә килтерҙе. "Ниңә дәүләткә ҡараған белем усаҡтары ғына тикшерелгән?" тигән һорау ҙа тынғылыҡ бирмәне. Яңы Закон был йәһәттән үҙ ҡарарын сығарған: хәҙер мониторингта барлыҡ юғары уҡыу йорттары ла ҡатнашасаҡ.\nЭй, туған тел...\nI класс уҡыусыһына яңы мөмкинлек асыла — ул йортона яҡын урынлашҡан мәктәпкә ҡабул ителеү хоҡуғына эйә. Был йәһәттән республикабыҙ ҡалаларындағы милли белем усаҡтарының яҙмышы хафаға һалмай ҡалмай. Уларға эргә-тирәһендә йәшәгән башҡа милләт балаларын күпләп ала башлаһалар, мәктәптең йөҙө үҙгәреп, ғәҙәтигә әйләнмәҫме? Туған телебеҙ сираттағы был һынауҙы күтәрә алырмы?\nБорсоулы уйҙарҙы яңы Закондың "Белем биреү теле" тип аталған 14-се статьяһында яҙылғандар таратып ебәргән кеүек. Рәсәй Федерацияһы биләмәһендә урынлашҡан дәүләт һәм муниципаль белем биреү ойошмаларына, урындағы ҡануниәткә ярашлы, төбәктең дәүләт телдәрен уҡытыуҙың, өйрәтеүҙең индерелә алыуы хаҡында әйтелә. Әммә был эш илдең дәүләт телен үҙләштереүгә зыян килтерергә тейеш түгел.\nСтатьяла шулай уҡ Рәсәй граждандарының мәктәпкәсә, башланғыс дөйөм һәм төп дөйөм белемде туған телендә алыу, шулай уҡ уны мәғариф ҡануниәте билдәләгән мөмкинлектәргә ярашлы өйрәнеү хоҡуғына эйә булыуы тураһында әйтелә. Быны тормошҡа ашырыу өсөн тейешле белем биреү ойошмалары, кластар, төркөмдәр һәм шарттар булдырыу мөһимлеге билдәләнә.\nШул уҡ ваҡытта тел яҙмышын дәүләткә генә тапшырып, үҙең был йәһәттән ҡыл да ҡыбырҙатмай, аҙаҡ, аңлашылмаусанлыҡтар килеп тыуған мәлдә, ғәйепте фәҡәт властан эҙләй торған холоҡто ташларға ваҡыттыр. Телде үҫтереү ғаиләнән башлана, тип юҡҡа ғына тылҡымай зыялыларыбыҙ. Ошо хәҡиҡәтте һәр кем ныҡлы аңлап, йәшәү рәүешенә әйләндерһә, күп мәсьәлә ыңғай хәл ителер тигән ышаныс бар.\nФедераль закон мөмкинлектәргә юл асҡан саҡта үҙ йүнебеҙҙе күрергә ашыҡмай, битараф ҡалһаҡ, бирелгән хоҡуҡтарҙан ҡолаҡ ҡағыуыбыҙ ихтимал. Шуға милләттәштәребеҙ фекерҙәрен, тәҡдимдәрен ваҡытында әйтеп ҡалһын ине. Аҙаҡ һуң булыуы бар.\n— Элеккеһе менән сағыштырғанда, яңы Законда әллә ни ҙур яңылыҡ юҡ, тип әйтергә мөмкин. Әммә үҙгәреш байтаҡ. Яңы ҡанунда төп иғтибар тәрбиәгә йүнәлтелгән. Элек, ниндәйҙер аңлашылмаусанлыҡ килеп тыуған осраҡта, күпселек ата-әсәнән "Мәктәп нимә ҡарай икән?" тигән дәғүә ишетә инек. Хәҙер бындай етешһеҙлектәрҙе булдырмау йәһәтенән ата-әсәнең үҙенә лә ҙур бурыс йөкмәтелә: улар белем усағының эшмәкәрлегендә ҡайнап йәшәргә тейеш. Балаға ғаиләлә белем алыу мөмкинлеге лә асыла.\nЭлек уҡыусылар бер мәктәптән икенсеһенә ғариза яҙып ҡына күсә алды. Хәҙер талап юғарыраҡ: был эшкә опека органдарының да ризалығы кәрәк буласаҡ.\nДәүләт телдәренә һәм туған телдәргә килгәндә, уларға яңы Законда ҙур урын бирелгән. Тимәк, был норматив хоҡуҡтарҙы үҙ ҡануниәтебеҙ менән нығытыу бурысы тора. Ғөмүмән, әле документ Мәғариф министрлығы тарафынан ныҡлап өйрәнелә. Ҡайһы бер пункттар тормошҡа ашырыла башланы ла инде.\nРезеда БАЯЗИТОВА, хужабикә, Учалы районы:\n— Һуңғы йылдарҙа заман елдәренең ауылдарға айырыуса ныҡ ҡағылыуы сәбәпле, хәҙер ҡанундарға битараф ҡалыу мөмкин түгел — яңы Закон менән дә ниндәйҙер кимәлдә танышмын. Белеүемсә, урындағы белем усағын ябыу мәсьәләһе килеп тыуғанда, халыҡтың фекере иҫәпкә алынырға тейеш. Ошо йәһәттән бер һорау тынғылыҡ бирмәй: быға тиклем ҡулайлаштырыуға эләккән мәктәптәрҙе яңы Закон нигеҙендә тергеҙеү мөмкинме икән?


Һыҙлауыҡ » «Йәшлек» гәзите | Газета «Йәшлек»\nГазета "Йәшлек" » Әҙәбиәт » Һыҙлауыҡ\n"Сәбилә инәйеңде ейәне мәсхәрәләп үлтергән!"\nСираттағы ял көнөм иртәһен тетрәндергән хәбәрҙе ауылдан әсәйем шылтыратып еткерҙе. Ауыҙымды асып "нишләп?" тип һорап та өлгөрмәнем:\n— Әжәле шул бала ҡулында булғандыр күрәһең, нишләп тип һорама , ярамай, тип ҡуйҙы әсәйем.\nЮрған аҫтынан ҡалҡынырға йыбанып ятҡанда һалҡын һыу менән ҡойонғандай тертләткән яңылыҡтан телһеҙ ҡалдым.\n— Кисә иртүк булған был хәл балам, төнөн мәйет көтөштөм.Әле мейес яғырға ғына ҡайттым, йүшкеләрҙе ябам да, тәрбиәләшеүгә сығам. Телефонымды алмайым, ял көнөң тип шылтыратып мин алмаһам аптыранып ултырма тип хәбәр итеүем. Көн дә боҙолоп тора, бөгөн ҡуйырбыҙ инде инәңде, буран тип мәйет көттөрөп булмай бит инде...\n— Әсәй, кискә булһа ла һөйләшербеҙ әле йәме?! Һин ҡайтҡас. Ҡырҙа булһам да белгем килә бит әле, ғүмер буйы күршеләр булдыҡ етмәһә...\nТелефондың теге башында өҙөк - өҙөк тауыш иштелеп бәйләнеш өҙөлдө.\nКүҙ алдымдан елпелдәтә баҫып Сәбилә инәм үтеп киткәндәй булды. Ялтыр тештәрен йылтыратып һыңҡылдата көлөүҙәре генә лә ни тора ине! Бисара, үҙ үлеме лә түгел, үлтерелеүе аяныс!Терәлешеп кенә йәшәгәс, етмәһә колхоз тарҡалғанға тиклем Сәбилә инәй әсәйем менән бергә һыйыр һауғастары бар донья хәлдәре, мәшәҡәттәре лә уртаҡ таныш ине. Колхоз... Ошо геүләп торған берләшмә тарҡалғас ауыл халҡы ла төрлөләнә башланы шул...\nАуыр хәбәр менән шаңҡытып аптыратҡан ауыл яңылығын еткереүсе телефонымды усыма йомарлап таң һарыһы һыҙылып килгән офоҡҡа ҡарап ҡаттым. Алыҫта- алыҫта бынан дүрт йөҙ саҡрым арауыҡтағы кескәй генә ауылымды күҙ алдына килтергә тырышам:\nкөрәктәрен яуырындарына һалып, балта кәрәк яраҡтарын алып ир -аттар зыяратҡа табан юл алалыр инде, көн яҡтыһы төҫө күрһәтмәҫтән биҙрәләрен япма менән ябып ,ағым ыңғайына һыу һоҫоп , кемдер көрт юлдан мәйет тәрбиәләйһе йортҡа атлайҙыр... Ара -тирә ҡолаҡтан ҡолаҡҡа ғибрәтле үлем сәбәптәре төптәшеләлер, һәр кем үҙ белгәнен әйтеп аҙағына "аллам һаҡтаһын !"-тип тә ҡуялыр, йәлләп йәшенә быуҙығыусылар ҙа бихисаптыр...\nСәбилә инәй... Әсәйемдән ни бары бер айға ғына оло, шул тиклем теремек, сос инәй ине. Эшләмәгәне -белмәгәне булмағандыр уның, ауылда тәүләп ҡыяр помидор ултыртып, барыһын аптыратып хатта көнләштереп йәшәне бер мәл. Ҡәйнәһе Сафура инәй килененең булдыҡлылығына маһайып туя алмаҫ ине. Ана шунан да Сәбилә инәйгә "маҡтауҙы килен " ҡушаматы тағылды ла инде. Доньяһына күҙ ҡараҡ ҡәйнәһе булғанға, етмәһә ай һайын пенсияһын алып торғас колхоздың эш хаҡын тотҡарлауҙарын һиҙмәне лә шикелле улар."Маҡтауҙы киленгә " маҡтауҙар килешмәне, етшһеҙлектән түгел, етенә алмауҙан яңы кәсепкә өйрәнде Сәбилә инәй. Быныһын да яҡшы хәтерләйем. Мин әле сығарылыш класында саҡта уҡ ҡаланан оло сумкаға тейәп спирт ташып, һыуға ҡатыштырып һата башланы инәйем. Көн тимәй , төн тимәй күрше ҡапҡабыҙ төбөн ҡыҙырған ҡыҙмаса халыҡтын этлеге беҙгә лә тейә башланы. Йә баҡса мөйөшөн уя төкөп китәләр, йә йортто бутап ҡара төн уртаһында шом һалып ишек туҡмайҙар. Тыйманы түгел тыйып ҡараны әсәйем, тыңлашманы Сәбилә инәй. Килененең бындай "уңғанлығын "белмәгән ҡәйнә кеше лә һүҙ ҡыҫтырып ҡараны ла, тик урынһыҙ булды, ҡолағына ла элмәне инәй. Ара тирә төшөрөргә яратҡан Закир апаға ни хөрриәт тормош башланды. Әсәйемдең Сәбилә инәйгә әйткән һүҙҙәрен дә иҫләйем әле, ҡойма аша һөйләшкәйнеләр, кисә генә кеүек :\n"… һуң, Сәбилә әхирәт, шул тиклем етешә алмай ятмайһың бит! Һатма әле шул араҡыңды?! Өй өҫтөндә булмаһа эҙләр эҙләр ҙә туҡтар кеше, эсмәҫ. Һин һатҡас һуңғыға булһа ла алып айнығалмай тик йөрөйҙәр бит?! Минеке ише ете бала түгелдә үҙеңдең, бер малайыңды ҡалайтһаң да инде..."\nСәбилә инәйем йөҙөн дә һытмай ҡалалағы яңғыҙ бөртөк улына квартира алып бирешәбеҙ ҙә, аҙаҡ туҡтарбыҙ, тигәнерәк һүҙ һөйләп китеп барҙы...\nБит ҡулымды йыуып сәй ҡайнатып, балаларҙы мәктәпкә, иремде эшкә оҙаттым. Уйҙарымды нисек кенә борғослап ҡарамайым, барыбер тыуған ауылыма, бөгөнгө көн фажиғәһенә әйләнә лә ҡайта.\n"Ейәне мәсхәрәләгән..." Ояты ни тора?! Аллам һаҡлаһын! Сабир ағай (Сәбилә инәйҙең берҙән бер улы)ҡаланан мәрйә еңгәй алып шунда ҡалғанын белә инем белеүгә, балалары нисәү икәнен, был фажиғәлә нисә йәштәр тирәһендәге ейән ҡаташҡанлығын күҙ алдына килтерә лә алманым. Арыуыҡ ғүмер ҡырҙа үткән шул. Ҡайтҡан киткәндә күрше хаҡы тип ингеләгәнем дә булды, Сәбилә инәйҙең осһоҙло араҡы табыу юлдарын һорашыуын өнәмәй сыҡҡайным һуңғы юлы ла. Тимәк һатҡан, туҡтамаған, инде бығаса йәшәр мөйөшө булғандыр бит инде Сабир ағайҙың?!.Уҙған йыл бахмурҙан Закир апа үлеп китте, Сафура инәй ҙә гүргә ингәненә байтаҡ...\nҠулыма эш бармай. Кер йыуайым тиһәм дә әллә нисек, йылға аша булһа мәйет эш эшләргә ярай ти торғайны өләсәйем, бер түгел ҡырҡ йылға аша ятһам да тотона алманым кергә лә. Көндөң кискә ауышыуын, әсәйемдең шылтыратыуын көтә башланым.\nҠараңғы тәҙрәләргә һырыла башлауға телефонымда әсәйемдең номеры "йыр һуҙҙы " . Хәләхүәл һорашып, көн торошон, балаларҙың һәр ҡайһыһын барлап белешеп сыҡҡас ҡына әсәйем иртүк хәбәр иткән фажиғәғә күсте:\n— Эй, балам. Шул тиклем аяныслы китер тип кем уйлаһын. Тыйылманы бит тыйманыҡмы ни?! Әллә ниндәй ғиллә тартып тик тора, инде һатмайым тип ҡарайым, ишек төбөңә араҡыһын әпкилеп терәп торғастары ауҙарып апҡалып һатам да ҡуям шул ,тигән булғайны бит әле көнэлгәре генә магазинда күргәнемдә. Әжәлен үҙе саҡырып ҡына ҡыйналды инде бисара. Ҡайһындай ҡатын ине! Сафура инәңде хәлдән тайғас өйөнә һалмай иҫке аласығына һалып, ни ут яҡмай, ни күрше тирәһен идермәй яфалааап ҡына ыҙалатҡайны. Ә бит заманында ҡәйнәм тип түгел әсәйемдән генә һалдыра ине, иманын ғына юйҙы ошо кәсеп арҡаһында. Бар ғүмерен, исемен ҡараланы.Риза булып китте тиһеңме ни Сафуа инәң?! Рәнйеш инде, рәнйеш! Үҙен дә шул һалҡын аласыҡта, шул тимер карауатта яфалап ҡына үлтергәндәр бит...\nТелефондың теге башында әсәйемдең мышнап илауына түҙмәй мин дә йәшкәҙәп ҡуйҙым.\n--Кискә генә ят машина килеп нимәлер ташығандарын шәйләп ҡалғайныҡ та ул, кискә Сабир ағаыйңдың улы Валер килгән ти иптәштәре менән. Уныһын ишетмәнек тә күрмәнек тә. Атаң кистән үк бейә ауырыҡһынып тора, елененә һөт алған, ятмай тигәс, алмаш -тилмәш төнө буйы ҡарауыллағайныҡ. Күрше булғас ишетелә бит, аласыҡтарының уты яна, думбырҙатып музыка ҡуйғандар ине, берәйһеләре эсеп ултыралыр тип әллә ни иғтибар итмәнек.Белгән булһаҡ, йә тауыш -фәләнен ишетһәк тә барыр инек.\nБер үҙе булмаған тиҙәр Валер, наркотик ҡулланған булғандар, ти. Ыстағафирулла, тфү, тфү, дуҫым түгел дошманыма күрһәтмәһен ул көндө...\nҒибрәтле хәлде күҙ алдыма килтереүҙән дә тәнем эҫеле -һыуыҡлы булып, һүҙ ҡыҫтырырға ла ҡурҡып шым ҡалам.\n— Иҙгеләп кеә бөткәндәр бисараны, күгәрмәгән имен ере ҡалмаған.Тәүбә, тәүбә! Ахрызаман етһә ата— улын, инә — ҡыҙын танымаҫ ти торғайны ололар, шул тиклем ҡанһыҙлыҡ ҡайҙандыр?! Ошонда йөрөп, өләсәһенең ҡуйынында иркәләнеп үҫкән бала ине лә бит...Кит инде!\nКөнө лә килеште, аты юлы юҡ бураны сығып, зыяратты һырынтылап ҡаплап тик торҙо ти. Яҙға тартым булғас ер ҙә иреүҙер тиһәм, шул тиклем ауыр булды ти ҡаҙыуы, атаң әйтә, аталғы -балта менән таш тумырғандай этләндек ти. Шулайҙыр, арыуыҡ ир заты күренә ине лә, алты сәғәттә саҡ ҡәберҙе әҙер тинеләр. Ҡояш байымаҫтан алдаҡуйып өлгөрҙөләр алай ҙа. Сабир ағайың килмәне, мәрйә килен һөйләүенсә инде өсөнсө йыл төрмәлә ти се уны?! Бынау Сәбилә бер белгертмәне бит! Ейәнгенәһе лә юлдан яҙҙы бит инде, эй алла! Харамдың ҡасан яҡшыға алып барғаны бар инде ул. Сафура инәңде лә кешеләр һөйҙәне бит, Сәбилә ауыҙына көсләп араҡы ҡойоп ыҙалатып ас ятҡырып үлтерҙе тип. Утһыҙ төтөн сыҡмайҙыр, тиктәҫкә түгел . Гонаһты булып булмай, кем ҡулына ҡалып, ҡайһылай йән биререңде ҡайҙан беләһең инде?!\nӘҙ ауылдаштарҙың башына етмәнеме ни Сәбилә кәсебе?! Иииии, һынай китһәәәәң! Күүүүпме! Ярамаған эш ине, их, тыңламаны шул!\nКүрше хаҡы өс өн, ете һен, ҡырҡ көнлөгөн дә үҙем уҡытырмын тием. Сафура инәңдең дә йылдығы яҡынлап килә, Закирға ла аят бағышлатырмын. Инде йыйған байлыҡ тип нәмәне, шыплап тултырған. Ана, ултырҙы ла ҡалды эт ҡошҡа ем булып. Шул мәрйә килен кинәнә инде, Валерҙы тейәп киткәндәр ти, аталы -уллы ултыралар инде тотҡонда, аллам һаҡлаһын!Харам йоҡмай шул, хәләл әс тир менән тапҡанға етмәй инде!...\n…Дүрт йөҙ саҡрым алыҫта ятҡан ауылымдың фажиғәһе күҙ алдымда йүгерә.Гүйә тәнендәге әллә ҡасандан һыҙлатып һулҡылдаған һыҙлауыҡ һытылған. Сикәнес эрен һарҡый...\nҠара ер ҙә үҙ ҡуйынына ҡосорҙан ҡырталашып шаҡырая. Әллә сикәнә?\nОшо һыҙлауыҡҡа "аш "булып күпме күҙ йәше түгелгән? Күпме ғүмер өҙөлгән?Төбө тамыры менән аҡтарылһын инде һыҙлауыҡ, һау урындан тағын баш ҡалҡытаһы булмаһын ғына...\n… Уйҙарымды ни тиклем яҡшы юҫыҡҡа бороп ятмайым, күҙемә йоҡо эленмәй этләне. Таңға ҡарай ғына ойоп китһәм дә, төшөмдә урам буйлап сыңлап илап үткән Сәбилә инәйем тауышына һиҫкәнеп уяндым. Эйе, ҡәбер тынлыҡтары юҡтыр ахры ундайҙарға...\nБик йыш ҡына ҡатын затын гөл -сәскәгә тиңләйбеҙ. Тилебәрән(дурман)дә сәскә тип һанала шул...\nАвтор: Миңзәлә СИРҒӘЛИНА-БОҪҠОНОВА\n30 января 2019 13:02: Сармат\nҒибрәт алырлыҡ әҫәр, реаль тарих һүрәтләнгәнгә оҡшаған был хикәйәлә...\n(Текста хаталар бар, байтаҡ ҡына... төҙәтештереп, мөхәриррләп баҫтырыу юҡмы ни хәҙерге заманда?)\n31 января 2019 15:38: Артур\nБыл яҙма гәзит өсөн әҙерләнмәне, авторҙың "Бәйләнеш"тәге сәхифәһенән алынып ҡуйылды, шуға күрә, хөрмәтле уҡыусыларыбыҙ ғәфү итһен


«Өфө» аэропорты яңы типтағы һауа судноһын ҡабул итәсәк // Иҡтисад | новости башинформ.рф\n«Өфө» аэропорты яңы типтағы һауа судноһын ҡабул итәсәк\n16:49, 5 февраля 2010 Иҡтисад\n«Өфө» халыҡ-ара аэропортында яңы типтағы һауа судноһын — Challenger 300-ҙө ҡабул итергә әҙерләнәләр. Канадала етештерелгән, һигеҙ пассажирға иҫәпләнгән был самолет бизнес-класс авиатранспортына ҡарай. Уның салоны киң, уңайлы, вибрация менән идара итеү системаһы, спутник элемтәһе, кондиционер, офис ҡорамалдары комплекты менән йыһазландырылған. Оҙайлы осоштар ваҡытында салондағы креслолар ятып йоҡларлыҡ итеп үҙгәртелә, багаж бүлексәһе иркен.\nБөгөн Өфө аэропорты төрлө типтағы: Ан-12, Ан-26, Ан-74, Ту-134, Ту-154, Ан-124, Б-737-800, Б-767, Б-737-300 (500), ATR – 72, CRJ – 100/200, ТУ-204 (ТУ-214), А-321-100(200), А-310-200 (300) һауа судноларын, шулай уҡ өсөнсө-дүртенсе класлы һауа судноларын һәм бөтә типтағы вертолеттарҙы ла ҡабул итә ала.\nМәғлүм булыуынса, «Өфө» Халыҡ-ара аэропорты пассажирҙар ташыу һәм ҡабул ителгән һауа суднолары иҫәбе буйынса Волга буйы федераль округында алдынғы урындарҙы биләй. Предприятие осоштар географияһын киңәйтеү һәм күберәк авиакомпанияларҙы йәлеп итеү буйынса әүҙем эш алып бара. «Өфө» аэропортының инженер-авиация хеҙмәте персоналы яңы типтағы һауа судноларын хеҙмәтләндереүгә рөхсәт алыуға даими уҡытыла.


Был әҫәр илдәге бары ике театрҙа ғына ҡуйыла\n22 Июль , 12:30\nМартта Башҡорт дәүләт опера һәм балет театры Мәскәүҙәге гастроль сиктәрендә “Аттила” спектаклен баш ҡала тамашасыларына күрһәткән ине.\n3 августа Рәсәй Ҙур театрының тарихи сәхнәһендә Башҡорт дәүләт опера һәм балет театры артистары Жюль Масснеҙың “Дон Кихот” әҫәренә спектакле ҡуясаҡ. Әҫәрҙе билдәле опера йырсыһы, Рәсәйҙең атҡаҙанған артисы Асҡар Абдразаҡов сәхнәләштергән. Был һуңғы йыл ярым эсендә театрҙың ошо уҡ сәхнәлә икенсе сығышы буласаҡ.\nХәтерегеҙгә төшөрәбеҙ, мартта Башҡорт дәүләт опера һәм балет театры Мәскәүҙәге гастроль сиктәрендә “Аттила” спектаклен Мәскәү тамашасыларына күрһәткән ине. Был сара Башҡортостан Хөкүмәте ярҙамында мөмкин булды. Башҡортостан өсөн иҫтәлекле был ваҡиғала Башҡортостан Башлығы Радий Хәбиров ҡатнашҡайны.\nТиҙҙән данлыҡлы сәхнәлә Башҡорт опера һәм балет театрының йәнә икенсе спектаклен күрһәтәсәктәр. Шуны билдәләргә кәрәк: был ике спектакль илдәге ике театрҙа ғына ҡуйыла. Быға тиклем уны Мариинск театрында ғына ҡарарға мөмкин ине. Хәҙер иһә был әҫәр Башҡорт опера һәм балет театры репертуарында ла барлыҡҡа килде. Операның премьераһы быйыл май айында Башҡорт дәүләт опера һәм балет театрында булғайны. Сараға тамашасылар күпләп килгәйне һәм ул музыкаль сәнғәт белгестәре тарафынан матур ҡабул ителгәйне. Театр цехында спектаклде сәхнәгә сығарыу өсөн 14 ай көс түктеләр. Опера өсөн 400 тирәһе костюм, 200 тирәһе баш кейеме һәм 100-ҙән ашыу аяҡ кейем тегелгән.\nОшондай сәнғәт әҫәрҙәренең сәхнәгә сығарылыуы Рәсәй Президенты Владимир Путиндың май указдары нигеҙендә барлыҡҡа килгән “Мәҙәниәт” милли проекты бурыстарын тормошҡа ашырырға ярҙам итә.\nФото: Башҡортостан Мәҙәниәт министрлығы.


«Геройҙарым менән бергә уйланам» » «Йәшлек» гәзите | Газета «Йәшлек»\nГазета "Йәшлек" » Мәҙәниәт һәм сәнғәт » «Геройҙарым менән бергә уйланам»\n07.05.2018 «Геройҙарым менән бергә уйланам»\n«Журналист атайым минең был һөнәрҙе һайлауымды теләмәне»\n– Мәктәп йылдарында «Йәншишмә» балалар һәм үҫмерҙәр гәзитенә әүҙем яҙышып торҙом. 1991 йылда мәктәп линейкаһында директорыбыҙ ошо баҫманың «Йәш хәбәрсе» танытмаһын тапшырҙы. Был көндө өйгә ҡанатланып ҡайтып индем. Күңелемдә йөрөткән хыялыма ирешеү өсөн тағы ла бер аҙым булды был. Ниәтем, 11-се класты тамамлап, Башҡорт дәүләт университетына уҡырға инеү ине.\nАтайым 60-сы йылдарҙа әҙәбиәткә килгән өмөтлө шағирҙарҙың береһе була. Йәш сағында журналистика өлкәһендә эшләй. Әммә, ниндәйҙер сәбәптәр арҡаһында, һуңынан ижади эштән ситләшә. Ниңәлер ул балалар һәм үҫмерҙәр матбуғатына мәҡәлә ебәреп тороуымды ла өнәмәне. «Журналист һөнәрен һайларға уйлайым», – тигәс, мин һиңә фатиха бирмәйем, тине. Әммә уны тыңламаным. Был атайыма ихтирам күрһәтмәүҙе аңлатманы, әлбиттә. Үҙемдең мөмкинлектәремде һынап ҡарау, йәнем теләгән эште башҡарыу теләге көслө булды. 1993 йылда Башҡорт дәүләт университетының башҡорт филологияһы һәм журналистика факультетының журналистика бүлегенә уҡырға инергә документтарымды тапшырҙым.\nЖурналистика кафедраһында абитуриенттар менән һөйләшеү бара.\nМинең сират етте. Профессор Тимерғәле Килмөхәмәтов һорау бирә.\n– Һылыу, һин Асҡын районының ҡайһы ауылынан?\n– Башҡортостандан, – тип яуап ҡайтарҙым.\n– Республикаңды һорамайым, ауылың менән ҡыҙыҡһынам, – ти ул.\n– Минең ауылым – Башҡортостан, – тип әйттем.\n– Ҡара әле, республика атамаһын йөрөткән ауыл да бар икән, – тип йылмайҙы Тимерғәле ағай.\nИмтихандарҙы уңышлы тапшырып, студент булып киттек.\nТөркөмөбөҙ дуҫ, татыу һәм берҙәм булды. Беренсе курстан уҡ «Башҡортостан» радиоһы, гәзит- журналдар менән хеҙмәттәшлек итә башланыҡ. Сөнки һәр сессия һайын ижади отчет тапшыра инек. Радиола группалашым Рафиҡ Әхмәтшин менән Фәнүзә Баһауетдинова әҙерләгән «Етегән» тапшырыуы өсөн рубрика эшләй торғайныҡ. Радио эше менән танышыу шул ваҡыттан башланды ла инде. Күптәр, Асҡындан килеп, был нисек башҡортса таҙа һөйләшә икән, тип аптырайҙыр. Әсәйем Менәүрә – Бөрйән ҡыҙы. Башҡорт теленә һөйөүҙе ул тәрбиәләне. Ғаиләлә башҡортса ла, үҙебеҙҙең диалектта ла һөйләштек.\n«Радио – команда эше»\nУниверситетты тамамлар алдынан «Башҡортостан» радиоһында хеҙмәт юлымды башланым. Яҙмыш мине талантлы журналист, талапсан етәксе Тәнзилә Абдулла ҡыҙы Үлмәҫбаева менән осраштырҙы. Ул мине тәүге тапҡыр тура эфирға алып сыҡты, радиотапшырыу әҙерләү нескәлектәрен төшөндөрҙө. Тәжрибәле радиожурналистың мәктәбен үттем. Икенсе остазым – Башҡортостандың халыҡ артисы Әхәт Мортазин. Мин уға ла мәңге рәхмәтлемен. Ике абруйлы шәхес әллә күпме йәш журналисты эшкә өйрәтте, ярҙам итте, юл күрһәтте. Бөгөн беҙ һайлаған һөнәребеҙгә тоғробоҙ, үҙ өлкәбеҙҙә ниндәйҙер уңыш яулағанбыҙ икән, бында уларҙың да өлөшө ҙур.\nРадиоға күптәр эшкә килә, әммә барыһы ла унда ҡала алмай. Сөнки был һөнәрҙе яратырға, ҡайһы саҡ шәхси ваҡытың менән дә иҫәпләшмәҫкә кәрәк.\nРадио – оператив мәғлүмәт сараһы. Һуңланыңмы, тормоштан артта ҡалдың тигән һүҙ. Шуға ла һәр саҡ эҙләнергә, табырға, алдан барырға кәрәк. Радио алдашыуҙы яратмай. Эфирҙа эшләгән кеше ихлас булырға тейеш.\nТура эфир алдынан тулҡынланыу – ғәҙәти күренеш. Был ҡурҡыу тойғоһо түгел, әйткән һүҙ өсөн яуаплылыҡ тойоу.\n20 йыл эшләү дәүерендә төрлө тапшырыу алып барырға тура килде. Иртәнге, көндөҙгө, киске программаларҙа эшләнем. 5 минутлыҡ эфирмы ул йәки 2 сәғәтлекме – алып барыусы һәр саҡ яуаплы ҡарай.\nЭшемде ауыр тимәйем. Сөнки мин уны ысын күңелдән, бар йөрәгемде һалып башҡарам. Камиллыҡтың сиктәре юҡ. Шуға беҙ ҙә һәр саҡ эҙләнәбеҙ, өйрәнәбеҙ, уҡыйбыҙ.\nРадио – команда эше. Ә беҙҙең команда бик ойошҡан, көслө. «Юлдаш»та ҡыйыу, креатив, алдынғы ҡарашлы, заман менән бергә атлаған кешеләр эшләй. Кәрәк икән, оператив репортаж менән тура эфирға сығабыҙ, талап ителһә, фотограф та булабыҙ, шофер ҙа, блогер ҙа, яҙабыҙ, монтажлайбыҙ, биҙәйбеҙ. Минеңсә, бөгөн журналисҡа 70 төрлө һөнәрҙе белеү кәрәк.\nРадио – үҙенә бер айырым мәғлүмәт сараһы. Ул һиңә һис кенә лә ҡамасауламай. Кухняла аш бешерәһеңме, бала йоҡлатаһыңмы, рулдә китеп бараһыңмы, ағас ултыртаһыңмы, уны тыңлай алаһың. Ул кешенең ваҡытын да урламай. Ә күпме файҙалы мәғлүмәт бирә, күңелде елкендерерлек йырҙарҙы яңғырата. Туғандарым, таныштарым, ауылдаштарым барыһы ла радио тыңларға ярата. Улар «Юлдаш»та эшләгән бөтә хеҙмәткәрҙәрҙе исемләп белә, ниндәй тапшырыуҙар әҙерләүҙәре тураһында ла хәбәрҙар.\nРадио берләштерә. Беҙҙең тыңлаусылар араһында «Юлдаш» аша танышып, яҡын дуҫҡа әүерелгән кешеләр ҙә байтаҡ.\nРадиобыҙ ярҙамсы ла, тиер инем. Кешеләргә йәшәү көсө бирә ул.\n«Уйлыларҙы уйға һалһын»\nЙәштәр тураһында, сәләмәтлеккә арналған тапшырыуҙар, радиоочерктар эшләнем. Әле эшләгән «Атайым тураһында һөйләгеҙ» тип аталған тапшырыуҙы айырыуса күңел биреп башҡарам.\n2011 йылда атайым баҡыйлыҡҡа күсте. Ҡәҙерле кешем менән күп нәмә тураһында һөйләшеп өлгөрмәгәнбеҙ икән. Уға яратыуым тураһында әйттемме икән? Уның өмөттәрен аҡлай алдыммы? Бәлки, йәшлегем менән уны аңлап етмәгән мәлдәр ҙә булғандыр? Ошо һорауҙар борсоно мине. Шул уҡ йылда «Атайым тураһында һөйләгеҙ» тигән тапшырыу әҙерләү уйы барлыҡҡа килде. Әммә уны 2014 йылда ғына тормошҡа ашыра алдым.\n«Атайым тураһында һөйләгеҙ» өлгөлө атайҙар хаҡында һөйләй.\nБеҙҙең аранан киткән мәшһүр кешеләр тураһында яҡты һағыш менән һуғарылған ул. Беҙҙең тормошта атайҙарҙың абруйын, социаль ролен күтәреү маҡсатын да күҙ уңында тота тапшырыу. Әле яңыраҡ Башҡортостан юлдаш телевидениеһының «Ватан» яңылыҡтар хеҙмәте журналисы, ирем Рафиҡ Әхмәтшин менән «Нимә оҡшамай, Рафиҡ?» тигән ғаилә проекты эшләй башланыҡ. Күңелгә оҡшамаған күренеште алабыҙ ҙа, уның ыңғай һәм кире яҡтарын табырға тырышабыҙ. Беҙ 24 сәғәт буйы Рафиҡ менән бергә, йәғни өйҙә лә, эштә лә. Бәхәсләшәбеҙ, фекерләшәбеҙ, ижади пландар ҡорабыҙ. Икебеҙҙең дә бер һөнәр эйәһе булыуыбыҙ бик тә отошло, тип уйлайым. Уртаҡ өлкәгә хеҙмәт итәбеҙ бит. Бер-беребеҙгә ярҙам ҡулы һуҙабыҙ, идеялар бирәбеҙ.\n«Тура эфир оперативлыҡҡа өйрәтә»\nТура эфир теүәллеккә, оператив эшләргә өйрәтә. Тиҙ арала бөгөн көнүҙәк булған ваҡиғаға интервью биреүсе кешене, эксперттарҙы ла таба һалырға кәрәк. Һорауҙарҙы ла урынлы итеп биреү өсөн үҙеңә лә киң эрудициялы, бар өлкәлә лә хәбәрҙар булыу мөһим.\nХәбәрсе бер ҡасан да яңылышмаҫҡа тейеш. Тарихи һәм фактик хаталар ебәрмәү мөһим. Тапшырыуҙарыбыҙ өсөн власть даирәләрендә башҡортса һәйбәт һөйләгән эксперттар табыу мәсьәләһе килеп тыуа. Нисек кенә булмаһын, табырға тырышабыҙ. Үҙебеҙ ҙә тәрбиәләйбеҙ, уларҙы өйрәтеп алабыҙ, тиһәм, хата булмаҫ. «Юлдаш» радиоһын тыңлап, башҡортса, татарса өйрәнгән кешеләр бар. Туған телде белеү хурлыҡ түгел. Әсә телен белеү яңы офоҡтар, ҙур мөмкинлектәр аса. Шуға ла ҡайһы бер чиновниктарҙы башҡортса өйрәнергә әйҙәйем. Һеҙ бит халыҡ менән эшләйһегеҙ, тырышығыҙ, өйрәнегеҙ.\nБөйөк Ватан һуғышы ветераны Вәли ағай Бикташев тураһында «Беҙ үлемдән көслөрәк» тигән тапшырыу әҙерләнек. Ул йәшәгән Ауырғазы районы Кешәнле ауылында ике тапҡыр булырға тура килде. Һуңғы барғанда уның эргәһенә хакимиәт вәкилдәре лә килгәйне. Вәли ағай бер үҙе генә йәшәй.\n– Ҡыҙым, әйт әле ошо кешеләргә, ағас йортта бер үҙем генә торам. Йыуыныу ҙа мәсьәлә. Ә улар килеп тикшерҙеләр ҙә, миңә ҡаланан фатир бирмәҫкә булдылар, – ти, әсенеп, Вәли ағай.\nШунан хакимиәт вәкиле, Вәли ағай, һеҙгә фатир тейеш түгел бит, ти. Унан, тамағын ҡырып:\n– Бына һеҙгә бүләк алып килдек, – тип, аҡһаҡалдың ҡулына сәғәт таҡты. Ағай уны эшләтеп ебәрергә теләп, борғосонан борғайны, уныһы өҙөлдө лә төштө. Ҡытай сәғәте булғандыр инде, күрәһең. Утты-һыуҙы кискән яугир шул тимер сәғәткә түгел, күңел йылыһына, иғтибарға мохтаж ине...\nТапшырыу эфирға сығып, бер ни тиклем ваҡыт үткәндән һуң Вәли ағай Бикташевҡа Стәрлетамаҡтан фатир биреүҙәре тураһында ишеттек. Бик ҡыуандым. Доброволец булып фин һуғышында ҡатнашҡан кеше ине бит ул. Дахау концлагерында ыҙа сиккән. Азатлыҡ хәрәкәтендә торған.\n– 40 – 45 градус һыуыҡ. Финдар кәрәкте бирә. Айҙар буйы йылы күргән юҡ. Шунда ла бирешмәнек. Фашистар үлтерергә алып барғанда ла өмөттө өҙмәгәйнем әле. Ышанысты юғалтырға ярамай. Өмөт йәшәтә әҙәм балаһын, – тигән һүҙҙәре күңелемә уйылып ҡалды.\nАтаҡлы ҡурайсы Ишмулла Дилмөхәмәтовтың аяныслы яҙмышы ла тетрәндерҙе. Күпме йыры йырланмай ҡалған уның. Курсташыбыҙ Ләйсән Хәйретдинованың атаһы, шағир һәм журналист Ринат Хәйриҙең дә ғүмеркәйе бик йәшләй өҙөлә. Уға һәр ваҡыт 40 йәш буласаҡ. Динис Бүләков, Ғилман Иҙрисов, Рәмил Йәнбәк, Насип Кучаев, Рәмил Ҡолдәүләт, Аҫылғужа Баһуманов, Ғәзиз Дәүләтбирҙин... һәр береһе тураһында әҙерләнгән тапшырыуҙар йөрәк аша үткән.\nБеҙҙең тыңлаусыларыбыҙ бик аҡыллы. Улар һорау бирә, бәхәскә инә, темалар тәҡдим итә, проблемаларҙы күрһәтә. Төрлө йәштәге кешеләр тыңлай «Юлдаш»ты. Улар бер ваҡиғаға ла, бер күренешкә лә битараф түгел.\nМин айырыуса кешеләрҙең үҙ-ара мөнәсәбәтенә ҡоролған тапшырыуҙар әҙерләргә яратам.\nӘле Назар Нәжмигә арналған тапшырыу әҙерләнек. Уның тормошондағы бик ҡыҙыҡлы мәғлүмәттәр мине уйландырҙы.\n«Мин өйҙә – әсәй»\nБалаларым – йәшәү мәғәнәһе, тормошомдоң асылы, илһам сығанағы. Уларға ҡарап шатланам. 8-cе синыфта уҡыған улым Мортаза тарих менән ҡыҙыҡһына. Хатта мин белмәгән мәғлүмәттәргә лә эйә. Был мине аптырата, һоҡландыра.\nБеҙҙең балалар, әлбиттә, беҙҙән дә аҡыллыраҡ, беҙҙән дә уңғаныраҡ, уңышлыраҡ булырға тейеш. Биш йәшлек Фатимабыҙ – атаһының иркә, наҙлы ғына ҡыҙы.\nҠалала йәшәһәк тә, булмышыбыҙ менән беҙ бында ла ауыл балаларыбыҙ – ер тарта беҙҙе. Әсәйем бал ҡорттары ҡарай. Умартасылыҡ эшенә үҙ аллы өйрәнде. Хаҡлы ялға сыҡҡас, Алла бирһә, ауылыма ҡайтып, умартасылыҡ менән шөғөлләнер инем. Әйткәндәй, Рафиҡтың да шундай теләге бар икән.\n«Йәшлек» гәзите аша бар тыңлаусыларыбыҙҙы Радио һәм барлыҡ элемтә тармағы хеҙмәткәрҙәре көнө менән тәбрик итәм. Йортоғоҙға яҡшы хәбәрҙәр генә килеп торһон. Һеҙҙең менән беҙҙе тоташтырған дуҫлыҡ күперҙәре өҙөлмәһен.\nҺеҙҙе 19 майҙа Хөсәйен Әхмәтов исемендәге Башҡорт дәүләт филармонияһында «Юлдаш» дуҫтарын йыя» концертында көтәбеҙ. Беҙ бергә!


В Уфе состоялось возложение цветов к памятнику труженикам тыла\n3 июлдә Башҡортостан Башлығы Радий Хәбиров күп милләтле республика халҡы исеменән Еңеү паркында тыл хеҙмәткәрҙәре һәйкәленә сәскә һалды.\n3 июлдә Башҡортостан Башлығы Радий Хәбиров күп милләтле республика халҡы исеменән Еңеү паркында тыл хеҙмәткәрҙәре һәйкәленә сәскә һалды. Сарала шулай уҡ Өфө ҡалаһы Хакимиәтенең башлығы Өлфәт Мостафин ҡатнашты. сәскә һалыу тантанаһы Өфөгә «Хеҙмәт ҡаһарманлығы ҡалаһы» исеме бирелеүгә арналды. Был туралағы Указға Рәсәй Президенты Владимир Путин ҡул ҡуйҙы.\nПаркта төбәк етәксеһе ветерандар һәм ҡала халҡы менән аралашты, уларҙы мөһим ваҡиға уңайынан ҡотланы. Радий Хәбиров билдәләүенсә, хеҙмәт ҡаһарманлығы ҡалаһы статусы яңы архитектур объектта тормошҡа ашырыласаҡ.


Башҡортостанда Дөйөм Рәсәй халыҡ фронтының төбәк бүлексәһе ойошторолдо // Йәмғиәт | новости башинформ.рф\nБашҡортостанда Дөйөм Рәсәй халыҡ фронтының төбәк бүлексәһе ойошторолдо\n18:09, 30 октября 2013 Йәмғиәт\nӨфөлә ойоштороу конференцияһында Дөйөм Рәсәй халыҡ фронтының төбәк бүлексәһе төҙөлдө. Сараға йыйылыусылар бүлексә штабына өс ҡушма рәйес һәм контроль-ревизия органдарын һайланы. Конференция эшендә Дөйөм Рәсәй халыҡ фронты Үҙәк штабынан Рәсәй Президенты ҡарамағындағы Балалар мәнфәғәтендәге ғәмәлдәрҙең Милли стратегияһы эшмәкәрлеген тормошҡа ашырыу буйынса координация советы ағзаһы Елена Сутормина ҡатнашты.\nУл, халыҡ фронты – ул бөтә йәмғиәт: йәштәр,ветерандар, Рәсәйгә битараф булмаған һәр кем өсөн асыҡ юл, тип билдәләне. Халыҡ фронты, киҫкен мәсьәләләр буйынса фекер алышырлыҡ, һәр кемдең тауышына ҡолаҡ һалырлыҡ майҙансыҡҡа әйләнергә тейеш.\nТөбәк бүлексәһенең ойоштороусылар составына уҡытыусылар, табиптар, журналистар, мәҙәниәт хеҙмәткәрҙәре, эшҡыуарҙар, ведомство етәкселәре инде. Эльвира Айытҡолова билдәләп үтеүенсә, «хәҙер улар алдында Дөйөм Рәсәй халыҡ фронты бүлексәләрен урындарҙа – республиканың ҡала һәм райондарында ойоштороу бурысы тора».\nУл, «бөгөнгө төп маҡсат – граждандарҙың власть менән кире бәйләнешен юлға һалыу», тип һыҙыҡ өҫтөнә алды. Сәйәсмән әйтеүенсә, «был бәйләнеште, яҡтар бер-береһен ишетә алырлыҡ, файҙалы итеп ойошторорға кәрәк».\nӘлеге ваҡытта мөһим бурыс булып йәмәғәт мониторингы булдырыу тора, — тип иҫәпләй Эльвира Айытҡолова. «Генераль штаб ошондай өс үҙәк ойошторған да инде. Беренсеһе һатып алыуҙар өлкәһендә дәүләт средстволарын тотоноу һөҙөмтәлелеген тикшерә. Был юҫыҡта бөгөн «Намыҫлы һатып алыуҙар өсөн» («За честные закупки») порталы һөҙөмтәле эшләп килә, унда һәр кеше власҡа үҙенең һорауын, теләген яҙып ҡалдыра ала. Икенсе мөһим йүнәлеш – мәғариф системаһы мониторингы, өсөнсөһө – Владимир Путиндың май айындағы указдарын тормошҡа ашырыу мониторингы», — тип һүҙен йомғаҡланы Дөйөм Рәсәй халыҡ фронты төбәк бүлексәһенең ҡушма рәйесе.


Немецтар Өфөлә, әлегә студенттар ғына - Bash.News\nНемецтар Өфөлә, әлегә студенттар ғына\nНемецтар Өфөлә, әлегә студенттар ғына https://bash.news/news/38195_nemecztar_fl_leg_studenttar_yna\nАуыл хужалығы предприятиеларының эшмәкәрлеге һәм органик аҙыҡ-түлек етештереү тәжрибәһен үҙләштереү маҡсатында Германиянан бер төркөм йәштәр Башҡортостанға килде.\nМатиас Мюллер Бавария федераль еренән. Уның атаһы фермер. Экологик яҡтан таҙа, органик аҙыҡ-түлек етештерә. Матиас әле Вайлхайм уҡытыу үҙәгендә белем ала. Ауыл хужалығы тауарҙарын етештереү серҙәрен үҙләштергәндән һуң ғаилә хужалығында эш башлаясаҡ. Һауа шарттары сағыштырмаса һалҡын булыуға ҡарамаҫтан, Башҡортостанға ул, Бавария немецтарының милли кейемендә килгән.\nМатиас Мюллер, фермер курстарында белем алыусы: «Һыуыҡ булһа ла милли кейемдә бик уңайлы. Бынан тыш, был кейем сит илдә үҙеңде алыҫтағы Ватаныңдың бер өлөшө итеп тойоу мөмкинлеге бирә».\nГерманиянан килгән фермер балаларына Башҡорт дәүләт аграр университетында экскурсия ойошторолдо. Ауыл хужалығы өсөн белгестәр әҙерләүсе Рәсәйҙең иң алдынғы 10 юғары уҡыу йорто исемлегенә ингән белем биреү үҙәге йәштәрҙә ҙур ҡыҙыҡһыныу уятты.\nФранциска Штайнер, Вайлхайм уҡытыу үҙәге уҡытыусыһы: «Башҡортостан менән Рәсәйҙән айырмалы рәүештә Германияла ауыл хужалығы бәләкәй ғаилә хужалыҡтары иҫәбенә үҫешә. Шуға ла беҙгә һеҙҙәге кеүек эре предприятиеларҙа органик аҙыҡ-түлек етештереү тәжрибәһе ҡыҙыҡһындыра. Әлбиттә, сәфәр барышында уҡыу йорттары араһында хеҙмәттәшлек буйынса яңы проекттарға нигеҙ һалыныр тип өмөтләнәм».\nГермания йәштәре өсөн Башҡортостан осраҡлы ғына һайланмаған. Республика экологик яҡтан таҙа, органик аҙыҡ-түлек етештереү буйынса ярайһы уҡ бай тәжрибә туплаған төбәк.\nЛәлә Дәүләтбаева, Башҡортостандың ауыл хужалығы министры урынбаҫары: «Башҡортостан органик ер эшкәртеү буйынса тәжрибә майҙансығы итеп һайлап алынған. Был һис кенә лә осраҡлы түгел. Республикала был йүнәлеш буйынса байтаҡ закондар ҡабул ителгән. Экологик яҡтан таҙа аҙыҡ-түлек етештереүсе бер төркөм фермерҙарыбыҙ ҙа бар. Киләсәктә беҙ органик ер эшкәртеү буйынса хеҙмәттәшлекте артабан киңәйтергә ниәтебеҙ бар».\nГермания йәштәре Башҡортостан фермерҙары менән дә осрашты. Фекер алышыу барышында органик аҙыҡ-түлек етештереү өлкәһендә ике илдең дә тәжрибәһен үҙләштереү маҡсат итеп ҡуйылды.\nЕйәнсура районы Иҫәнғол ауылындағы «Тирмәкәй» балалар баҡсаһында капиталь ремонт үткәрелә


Республикала тағы ла бер бала һыу ҡорбанына әйләнде\n3 июлдә Бөрө районында алты бала өлкәндәр оҙатыуында пляжға һыу инергә килә. Әммә билдәһеҙ сәбәп менән 8 йәшлек малай ғәйеп була. Уны эҙләүгә ҡотҡарыусылар, кинологтар һәм ирекмәндәр йәлеп ителә. Улын эҙләүгә кәмә менән атаһы ла ҡушыла. Бөгөн ул Ағиҙелдә баланың кәүҙәһенә юлыға. Фажиғәле осраҡ буйынса тикшереү башланған.


Радий Хәбиров яҙғы сәсеү эштәре менән танышты - Правительство Республики Башкортостан\nПремьер-министр урынбаҫары вазифаһын башҡарыусы – ауыл хужалығы министры Илшат Фазрахманов әйтеүенсә, республикала сәсеү кампанияһы дауам итә. Бөртөклө культуралар плнлаштырылған майҙандың 20 процентында сәселгән. Ҡышҡы һыуыҡта зыян күргән ужым культураларын 137 мең га майҙанда ҡабаттан сәсеү күҙаллана. Шул уҡ ваҡытта юғары килемле культуралар – рапс, етен, нут һ.б культураларҙы сәсеү эше әүҙем алып барыла.\nАуыл хужалығы предприятиелары кәрәкле материалдар, орлоҡ һәм ашлама менән тулыһынса тәьмин ителгән. Төп маҡсат, тупраҡта дым кимәле һәм яуым-төшөм түбән булыу сәбәпле, сәсеү кампанияһын мөмкин тиклем ҡыҫҡа арауыҡта тамамлау.\nЭш сәфәре барышында Башҡортостан Башлығы вазифаһын ваҡытлыса башҡарыусы Радий Хәбиров Ҡырмыҫҡалы районының «Артемида», Ауырғазы районының «Уңыш» ауыл хужалығы предприятиеларында һәм Стәрлетамаҡ районының «Рощинский» совхозында булды. Район етәкселәре менән был ойошмаларҙы, ғөмүмән, ауыл хужалығын үҫтереү перспективалары тураһында фекер алышты.\nӘңгәмә барышында аграрийҙар малдарҙы яһалма ҡасырыуҙы, күпкә юғары уңыш алырға ярҙам иткән шыйыҡ ашлама һатып алыуҙы субсидиялау мәсьәләләрен күтәрҙе. Шулай уҡ ауыл хужалығы тармағы өсөн йәш кадрҙар әҙерләү һәм уларҙы предприятиеларға йәлеп итеү, сәселмәй ятҡан баҫыуҙар иҫәбенә майҙандарҙы киңәйтеү мәсьәләләрен билдәләне.\n– Һеҙгә фиҙәҡәр хеҙмәтегеҙ өсөн ҙур рәхмәт, – тине Радий Хәбиров. – Республикала эшләп килгән бөтә ярҙам сараларын артабан да һаҡлаясаҡбыҙ. Бынан тыш, өҫтәмә мөмкинлек килеп сығыу менән, ауыл хужалығы тармағына ярҙамды мотлаҡ арттырасаҡбыҙ.


Башҡортостанда 4,6 мең саҡрым оҙонлоҡтағы урмандарҙа һауанан патруллек итеү күҙалланған // Иҡтисад | новости башинформ.рф\n11:00, 6 февраля 2018 Иҡтисад\nБашҡортостанда 4,6 мең саҡрым оҙонлоҡтағы урмандарҙа һауанан патруллек итеү күҙалланған Фото: susanin.news\nӨФӨ, 2018 йыл, 6 февраль. /«Башинформ» мәғлүмәт агентлығы, Ольга Мортазина/.\nБашҡортостанда урман янғындарын иҫкәртеү программаһы сиктәрендә 2018 йылда 8 маршрут буйынса 4,6 мең саҡрымдан ашыу оҙонлоҡтағы урмандарҙа авиация патруллек итеү күҙалланған. 1062 маршрут буйынса ерҙәге патруллек итеү 41 меңдән ашыу саҡрымды солғап аласаҡ.\nХәтерегеҙгә төшөрәбеҙ, ямғырлы йәй менән айырылып торған 2017 йылда республика биләмәһендә дөйөм 354,5 гектар майҙанда 38 урман янғыны теркәлгән – ул 2016-сыға ҡарағанда яҡынса 4 тапҡырға аҙ, майҙан буйынса икеләтә бәләкәй. Сағыштырыу өсөн: 2010 йылдың ғәҙәттән тыш эҫе һәм ҡоро йәйендә төбәктә 11,6 мең гектарҙа 608 янғын булған.


Бөтөн ҡыҙҙар ҙа мәкерле икән!\n12 Ноябрь 2019, 14:35\n"Бөтөн ҡыҙҙар ҙа мәкерле икән!" тигән хат килеп төштө беҙҙең редакцияға. Ҡыҙҙар, егеттәр, ә һеҙ уның менән килешәһегеҙме? Әйҙәгеҙ, комментарийҙарҙа бергәләп фекер алышайыҡ. Беҙгә хат яҙығыҙ!\nҺәр егеттең матур ҡыҙ менән танышҡыһы килә. Шул ҡыҙ менән дуҫлашып йөрөргә, артабан ғаилә ҡорорға, балалар үҫтерергә, һөйөргә һәм һөйөлөргә хыял итә. Ләкин беҙҙең илдәге бөтөн ҡыҙҙар ҙа тиерлек, телевизорҙа барған тупаҫ сериалдарҙы ҡарап, үтә мәкерлегә әйләнгән шул. Уйҙарында ла, телдәрендә лә байлыҡ, байлыҡ һәм тағы ла байлыҡ ҡына.\nҠыҙҙар егет кешенең күңелен бөтөнләй күрә белмәй. Ҡалалағылары туған телдә һөйләшмәй, башҡорт йырҙарын тыңламай. Уларға бағышлап шиғыр яҙһаң: “Фу, что за тупость”, – тип, танау сиралар, ә тырышып йыр йырлаһаң. “Ты спой как Пён Бэк Хён”, – тип кенә яуап ҡайтаралар. Ә минең ул кореец һымаҡ сыйылдағым килмәй. Ғөмүмән, Көньяҡ Корея төркөмдәрен бөтөнләй тыңламайым. Ишетһәм, ҡоҫҡом килеп китә. Егет исемен шул хәтлем мыҫҡыл итергә ярамай бит. Егет ул – ҡаһарман, ил тотҡаһы, ғаилә башлығы. Сыйылдап йырлап, маймылланып йөрөү – егет лек түгел. Бына Төньяк Кореяла, исмаһам, шәп егеттәр йәшәй.\nЕгеттәр, һеҙ кемгә оҡшарға теләр инегеҙ? Ҡыҙҙарҙан һорап тормайым да, сөнки улар Көньяҡ Кореяны һайлаясаҡ.\nБер һорау миңә тынғы бирмәй: ни өсөн ҡыҙҙар шул тиклем эскерле зат ул? Һинең телефоның төймәле булһа, улар боролоп та ҡарамай (үҙем тикшереп ҡарағаным бар). Айфондың һуңғы моделе ҡулыңда булһа иһә, бесәй кеүек мырылдап, яныңа килеп тә етәләр. Айпад булһа – “полный отпад” инде. Ҡайҙан алдың? Күпме тора? Камераһы нисек төшөрә? Һәм башҡа булдыҡһыҙ һорауҙар яуҙыралар. Айфон тотоп килдең ни ҙә, ябай андроидмы – барыбер шул уҡ функцияны үтәй бит.\nМәкерлек яғынан да шул ҡыҙҙарға еткәне юҡ инде. Мәктәпкә һине ниндәй машина алып килгәнен ҡарап ҡына торалар. Беҙҙең машина – “Лада”, ләкин мин оялмайым. Ата-әсәйем мине ашата-эсерә, кейендерә, уҡыта. Башҡаһын үҙем эшләп алырмын әле, Аллаһ бойорһа. Булыр әле минең дә, “Мерседес”.\nБына минең синыфташ малай атаһына мәктәпкә етмәйенсә туҡтарға ҡуша, сөнки уларҙың да, машинаһы – “Лада”. Бер ҡыҙ, шуны күреп, бөтәһе алдында ул егетте мыҫҡыл итте. Шунан барыһы ла уны “суҡырға” тотонған ине, мин яҡлап ҡалдым. “Беҙҙең дә машина – “Лада”, – тинем. “Ә һеҙҙеке ниндәй?” – тип һораған инем теге ҡыҙҙан, ул “Беҙҙеке – “Фольксваген Поло!” – тип эре шыттырып ебәрмәк булды. Мин: “Ул да – Рәсәй машинаһы, сөнки ул беҙҙә йыйыла” – тинем. “Лада” ни, “Поло” ни” – тип, уның ауыҙын яптым. Ә уның әхирәтененең атаһы “Крузак” (“Тойота Ленд Крузер”) менән йөрөй. Әлбиттә, әхирәте шунда уҡ тегегә түбән каста кешеһенә ҡараған кеүек ҡараш һирпте. Шуға күрә теге бахыр ҡыҙ оялышынан ер тишегенә ингәндәй булды. Шул ваҡиғанан һуң беҙҙең үҙ-ара былай ҙа бешмәгән мөнәсәбәттәр хәҙер эт менән бесәйҙеке кеүек.\nМәктәпте тамалап, әрменән йөрөп ҡайтҡас та кәләш алам, тип хыяллана инем. Хәҙер шикләнә башланым. Кемде кәләш итеп алам? Шул мәкерлеләрҙеме? Юҡ инде. Алғым килмәй ундайҙарҙы. Төпһөҙ янсыҡ булғым килмәй әле.\nЙәй көнө беҙҙең баҡса янында үҙбәк егеттәре эшләне. Телебеҙ оҡшаш, динебеҙ бер, шуға аралашып та киттек. Йәштәре, Рәсәйгә килеп аҡса эшләйбеҙ ҙә, ҡайтып өйләнәбеҙ, тиҙәр. Һеҙҙә лә ҡыҙҙар шулаймы, тип һораным быларҙан. Улар, Ташкентта ҡыҙҙар – Өфө ҡыҙҙары кеүек, ләкин Андижанда ирҙе ир иткән, хөрмәт иткән ҡыҙҙар йәшәй, тине. Ҡалым түләп алаһың да, ғүмерлеккә һиңә тоғро юлдашың, балаларыңдың хәстәрле әсәһе, донья усағын тотоусы ла була, тип, үҙ ҡыҙҙарын маҡтанылар. Әллә ҡыҙ күҙләргә Үзбәкстанға барып ҡайтайыммы икән?\nРӘМИЛ. Өфө ҡалаһы.


Башҡортостанда Яҙыусылар, шағирҙар һәм сценаристарҙың ижади союзы булдырылды // Мәҙәниәт | новости башинформ.рф\nБашҡортостанда Яҙыусылар, шағирҙар һәм сценаристарҙың ижади союзы булдырылды\n15:12, 4 октября 2016 Мәҙәниәт\nӨФӨ, 2016 йыл, 4 октябрь. /«Башинформ» мәғлүмәт агентлығы, Ләйлә Аралбаева/.\nБашҡортостанда Яҙыусылар, шағирҙар һәм сценаристарҙың ижади союзы булдырылды. Йәмәғәт ойошмаһы 2016 йылдың июлендә рәсми теркәлгән.\nЯңы союздың рәйесе, драматург Асҡар Ғәлиев һөйләүенсә, ойошманың маҡсаты — йәштәрҙе илһөйәрлек рухында тәрбиәләү, юғары әхлаҡи йәшәү рәүешен формалаштырыу, балалар ижадын һәм ижад мәҙәниәтен үҫтереү. Йәмәғәт ойошмаһы союз авторҙарының әҫәрҙәрен тематик йыйынтыҡтарҙа баҫтырыуға, авторлыҡ хоҡуҡтарын яҡлауға, театр тамашаларын ойоштороуға һәм уларҙың әҫәрҙәре буйынса кинофильмдар төшөрөүгә булышлыҡ итәсәк. Киләсәктә яҙыусыларҙың ижади союзы конкурстарҙа ҡатнашырға, әҙәби премияларға дәғүә итергә һәм интернет-ресурс булдырырға ниәтләй.\n«Беҙҙең союзға инеү өсөн художестволы ҡиммәткә эйә булған өс әҙер әҫәр тәҡдим итергә кәрәк, — тип билдәләне рәйес. — Шулай уҡ балалар ижадына ярҙам итеү өсөн йәш әҙәбиәтсе мәктәбен ойошторорға теләйбеҙ».\nЯҙыусылар, шағирҙар һәм сценаристарҙың ижади союзына инергә теләүселәр үҙҙәре хаҡында мәғлүмәттәрҙе tsp_rb@mail.ru электрон почтаһына ебәрә ала. Бәйләнеш өсөн телефон: 8-917-458-68-08, 8-917-369-11-09.\nТеги: әҙәбиәт,ижади союз


Ярҙам кәрәк | ГТРК «Башкортостан» — Новости Уфы и РБ\nРәсәй телеканалының РУСФОНД хәйриә фонды менән берлектәге акцияһы дауам итә. Хеҙмәттәшлек осоронда йөҙҙәрсә миллион һум аҡса йыйылған, бик көп балаға ярҙам ителгән. Өфөлә йәшәүсе ун йәшлек Самираға ла ярҙам кәрәк. Зиннәтовтар ғаиләһе ҡыҙҙың яҙмышына битараф булмаған замандаштарыбыҙҙын ярҙам һорап мөрәжәғәт итә.\nУн йәшлек Самира ғаиләлә көтөп алынған берҙән-бер бала. Тиҫтерҙәренән ҡалышҡанын балаға өс ай тигәндә әсәһе һиҙеп ҡала. Уға табиптар тыумыштан балалар церебраль фалижы, тигән диагноз ҡуя. Әлбиттә, ата-әсәй ҡулдан килгәндең барыһын да эшләргә тырыша. Өс йыл элек сабый медицина технологиялары институтында дауаланыу үтә. Табиптар әйтеүенсә, махсус дауалау курсын үткәс ҡыҙ беренсе аҙымдарын яһай, һүҙҙәр әйтергә лә өйрәнә. Тормошто яратыусан, шат күңелле бала әле коррекцион мәктәптә ситтән тороп белем ала.\nТормошҡа яраҡлашыу өсөн Самираға артабан да дауаланыу курсын дауам итеү кәрәк. Бының өсөн йыл һайын 200 мең һумдан ашыу сығым талап ителә. Ата-әсәнең яҡын-арала был сумманы йыйыу мөмкинлеге юҡ. Самираның сәләмәтлегенә битараф булмаған һәр кем уға ярҙам итә ала. Зиннәтовтар ярҙам һорап Русфонд хәйриә фондына һәм оло йөрәкле телевизор ҡараусыларға мөрәжәғәт итә. Ҡыҙға теләгән һәр кем ярҙам итә ала. Бының өсөн ДЕТИ һүҙен яҙып смс хәбәр ебәреү ҙә етә. Уның хаҡы 75 һум. Бер-нисә хәбәр ебәрергә лә мөмкин. Әгәр телефон операторы һораһа, аҡса күсереүегеҙҙе раҫларға кәрәк. Бәлки тап һеҙҙең шәфҡәтле йөрәгегеҙ Самираның яҙмышын үҙгәртергә ярҙам итер.


Сибайса триатлон » Архив газеты "Йәшлек"\nАвтоновини останні автомобільні новини україни kompromis.info.\nБеренсе бәйге – йөҙөү. Сибай ҡалаһы хакимиәтенең спорт комитеты рәйесе Радик Ғәбитов барлыҡ ҡатнашыусыларға ҡыҫҡаса ҡағиҙәләрҙе аңлатҡандан һуң, барыһы ла Төйәләҫ йылғаһының аръяҡ ярына сығып теҙелеп баҫты. Стартҡа, марш!\nЯр буйында дежурҙа торған ҡотҡарыусыларға ишкәктәрен һыуға сылатырға тура килмәне – бәйгеселәр бирьяҡ ярға тиҙ арала үҙ аллы йөҙөп тә сыҡты. Яҡынса 200 – 250 метр араны беренсе булып Нефтеюганскиҙан килгән Илдар Ғатауллин үтте. 16 йәшлек үҫмергә бының өсөн ни бары дүрт минут та егерме секунд ваҡыт етте! Икенсе һәм өсөнсө урынды Рауил Юлдыбаев менән Илнуз Ҡотоев яуланы.\nТриатлонда ваҡыттың һәр мәле ҡәҙерле, шуға ла спортсылар, кибенеп тә тормай, нисек бар шулай яр буйында торған велосипедтарына ултырып, бәйгенең икенсе төрөнә – велоуҙышҡа төшә торҙо. Артта – байтаҡ хәлде алған Төйәләҫ, алда – Сибай балалар ижады үҙәгендә тамамланған алты саҡрымлыҡ дистанция...\nМашина менән велоуҙышсылар артынан ҡуҙғалабыҙ. Тыҡрыҡтарҙа, боролоштарҙа тороусы юл хәрәкәте хәүефһеҙлеге хеҙмәткәрҙәре бәйгеселәргә юл өҫтөнлөгө биреүҙе тәьмин итеп тора. Шуға күрә велосипедсылар иркен юлдан алға елә генә. Беҙҙең маҡсат – уларҙы финишта ҡаршы алыу, шуға алдан китәбеҙ.\nТөйәләҫтән беренсе йөҙөп килеп сығыусы Илдарҙың велоуҙышта ла еңеүсе булырына ныҡ өмөтләнгәйнем. Үкенескә күрә, ул Илнуз Ҡотоев, Артур Сафин, Рауил Юлдыбаев һәм Эльдар Сафиндан һуң, финишҡа ни бары бишенсе булып килеп етте. Ни өсөн тигәндә, барыһы ла ҡайҙандыр спорт һәм уҙыш велосипедтарын хәстәрләгән, ә Илдар «Салют» тибындағы ябай велосипедта бәйгегә сыҡҡан... «Былтыр ҙа Төйәләҫте беренсе йөҙөп сығып, шул махсус спорт велосипеды юҡлығынан ғына артта ҡалды улым, – тип үрһәләнде Илдарҙың әсәһе Рәхимә апай. – Нефтеюганскиҙа велосипеды бар ҙа ул».\nҺыуҙан уҡ ярайһы уҡ әлһерәп килеп сыҡҡан бәйгеселәргә алты саҡрымлыҡ велоуҙыш хәл өҫтәмәгән, ахыры: өс саҡрымлыҡ йүгереү дистанцияһына төшөүселәр аяҡтарын саҡ-саҡ алмаштырып баҫып юрғалай ине. Шулай ҙа береһе лә дистанциянан төшмәне, хатта триатлондың чемпионы асыҡланғас та. Бына, исмаһам, ихтыяр көсө!\n22 йыллыҡ тарихы булған чемпионаттың 21 йылында «Тимер кеше» титулын йөрөтөүсе Ринат Хәмитов берәүҙе лә алдына сығармай, еңеү яулай торған булған. Быйыл, уның вафатынан һуң, Сибай триатлонының тарихында икенсе тапҡыр чемпион исеменә Артур Сафин эйә булды. Икенсе урынды – Илнуз Ҡотоев, өсөнсөнө Рауил Юлдыбаев яуланы. Ҡатын-ҡыҙҙар араһынан өсөнсө йыл рәттән иһә берҙән-бер бәйгесе – Ирина Мугатарова – чемпион булып килә.\nЯрыштар тамамланғас, Сибай ҡала хакимиәтенең спорт комитеты рәйесе Радик Ғәбитов барлыҡ бәйгеселәргә лә еңеүгә ынтылыштары, ихтыяр көсө өсөн рәхмәт әйтеп, тәбрикләне. Еңеүселәргә ҡала хакимиәтенең Почет грамоталары һәм аҡсалата бүләк тапшырылды.\n– Сибай триатлонын тәүге йыл тамаша ҡылдым. Бәйгеселәр маладис – шундай ауырлыҡтарҙы үтеп сыҡтылар. Илдар Ғатауллин өсөн көйәләнеп торам әле – юҡ ҡына сәбәп – велосипед арҡаһында артта тороп ҡалды. Киләһе йыл үҙем дә ҡатнашырға уйлап ҡуйҙым әле – йөҙөү менән ныҡлап шөғөлләнгәндә, хәлдән килерлек эш.\nҒөмүмән, был ярышҡа тамашасылар, бағыусылар, ҡатнашыусыларҙы күберәк йәлеп итергә кәрәк.\nЙырҙарың күп һинең, моңдарың к ...\nИрәндектә балҡыны ынйылыр\nИхтыяр, рух көсө сыҡты бөгөн бәйгег\nСибайҙы тетрәткән өс көн,


Былтыр Башҡортостан суд приставтары хоҡуҡ боҙоусыларҙан\nҡаҙнаға туғыҙ миллиард һум аҡса түләтеүгә ирешкән, уның 360 миллионын төрлө йүнәлештәге штрафтар тәшкил итә.\nВедомство етәксеһе белдереүенсә, ваҡытында түләнмәгән хеҙмәт хаҡы иң киҫкен мәсьәләләрҙең береһе. Былтыр был тәңгәлдә 25 меңдән ашыу суд ҡарары бойомға ашырылған. Приставтар предприятие етәкселәренән ун биш мең кешегә 261 миллион һум күләмендә эш хаҡын түләткән. Шулай уҡ намыҫһыҙ ата-әсәләргә ҡарата ла етди саралар күрелә. Алимент түләүҙән ҡасыусы ике мең кешегә ҡарата енәйәт эше ҡуҙғатылған, 6 меңдән ашыу хоҡуҡ боҙоусыға сит илгә сығыу тыйылған.


Бөгөн, 27 июлдә, бөйөк рус шағиры Михаил Юрьевич\nЛермонтовтың ( 1814 - 1841) дуэлдә һәләк булыуына 165 йыл тула.\nЛермонтов үҙе бер ҡасан да Өфөгә килмәгән, әммә беҙҙең ҡалабыҙҙа Лермонтовтар ғаиләһе вәкилдәре йәшәгән һәм әле лә йәшәй. Республиканың Лермонтов үҙәге уларҙың биографияһын, я ҙмыштарын ентекле өйрәнә.\nЛермонтовтар нәҫеленә нигеҙ Шотландияла һалына. Бөйөк шағирға тиклем "Тристан һәм Изольда" романының билдәле авторы Томас Лермонт, яҙыусы Вальтер Скотт, шағир Джордж Гордон Байрон була.\n"Лермонтовтар мираҫы" ассоциацияһы етәкселәренең береһе И горь Воронцов шотланд Лермонттарының бөтә ер шары буйлап тар алыуы хаҡында һөйләй. Үҙәренең нәҫелдән нәҫелгә күсеп килгән замоктарын юғалтҡандан һуң, улар үҙҙәренә икмәклек\nаҡса эшләргә мәжбүр була - Американы үҙләштерәләр, Австралияны асалар. Уларҙың береһе - рыцарь Георг Лермонт поляк короле Сигизмунд өсөнсөнөң армияһында, Белый нығытмаһы гарнизонында ( бөгөн Тверь өлкәһенең Белый ҡалаһы)\nхеҙмәт итә. 1613 йылдың 5 сентябрендә нығытманы рус ғәскәре\nбаҫып ала. Шотландиянан ялланып хеҙмәт итеүселәр, шул\nиҫәптән Георг та (Джордж) Романовтар нәҫеленең беренсе рус батшаһы Михаил Федоровичҡа хеҙмәткә күсә.\n1621 йылда Георг Лермонтҡа дворян титулы һәм Кострома крайында ер бирелә.\nУның тәүге ҡатынынан тыуған өс улы - Вилим, Андрей һәм Пе трКолотилово, Острожниково, Измайлово һәм Кузнецово ауылдарында ер биләй һәм рус ерендә лермонтовтар шәжәрәһенең дүрт йүнәлешенә башланғыс һала.\nБөйөк шағир Михаил Юрьевич Лермонтов колотиловтар нәҫеленән була һәм Георг Лермонттан һуң һигеҙенсе рәттә тора .\nЛермонтовтың таныштары араһында өфөлөләр ҙә бар. 1840 йылдың 9 майында, Гоголдең тыуған көнөндә, Михаил Лермонтов яҡташтарыбыҙ Аксаковтар - Сергей Тимофеевич һәм Константин С ергеевич менән таныша. Сергей Аксаков тиҙҙән Гоголгә хат яҙа : "Мин "Беҙҙең заман геройын" уҡып сыҡтым һәм уның яҡшы яҡтарын күрәм. Һеҙҙең прозаик Лермонтов шағир Лермонтовтан ю ғарыраҡ торасаҡ, тигән һүҙҙәрегеҙҙе бөгөнгөләй хәтерләйем... " Шағирҙың Өфөләге таныштары араһынан Благовещендағы\nсуйын ҡойоу һәм баҡыр иретеү заводы хужаһы - Д. В. Дашковты\nәйтергә мөмкин. Ул "Арзамас" әҙәби берләшмәһенә нигеҙ һалыусыларҙың береһе. Михаил Юрьевич Өфө губернаһында бер ни сә заводҡа эйә булған Пашковтың ғаиләһе менән дә осраша. Крайҙы өйрәнеүсе - педагог Флүрә Әхмәрова Лермонтов һәм Дашков - Пашковтар туғанлыҡ мөнәсәбәттәрендә була тип раҫлай .\nӨфөгә Лермонтовтар 1930 - сы йылдарҙа килә. Ярославлдән күренекле архитектор Николай Лермонтов ҡалабыҙҙың баш архитекторы вазифаһына саҡырыла. Ул Лермонтовтар нәҫеленең к олотиловтар линияһына ҡарай һәм шағирға биш туған килеп сыға. Петербург хужожество академияһының сығарылыусыһы Николай Лермонтов беҙҙең ҡалала ҙур ихтирам ҡаҙана. Талантлы\nарҡхитекторҙың проекты буйынса Өфөлә матур, үҙенсәлекле биналар төҙөлә: Өфө почтамты, Башпотребсоюз, "Башҡортостан" ҡунаҡханаһы...\nНиколай Юрьевич 1949 йылға тиклем йәшәй, Башҡортостандың һәм РСФСР - ҙың атҡаҙанған сәнғәт эшмәкәре исеменә лайыҡ була. Ул Сергиев зыяратында ерләнгән.\nУның улы Михаил Николаевич - инженер - төҙөүсе, ҡаланың спорт ҡоролмалары архитекторы булараҡ танылыу яулай, һунарға\nйөрөргә һәм балыҡ тоторға ярата. 85 йәшендә ул ГТО комплекс ы нормаларын тапшыра һәм "Хеҙмәткә һәм оборонаға әҙер" билдәһенә эйә була.\nӨлкән Лермонтовтың тағы бер улы, Борис Николаевич, һуғышт а осоусы булып хеҙмәт итә, ә тыныс ваҡытта - инженер - энерг етик вазифаһын башҡара, Госплан бүлегенә, һуңынан ауыл хужа лығы институты кафедраһына етәкселек итә. Уның ҡатыны, Вера Андреевна, үткән быуаттың 50 - се йылдарында Башҡорт дәүләт опера һәм балет театрының әйҙәүсе концертмейстерҙарының береһе була.\nӨфөлә йәшәгән Лермонтовтар ғаиләһе таланттарға бай. Николай\nЮрьевичтың ҡыҙҙарының береһе - Вера Николаевна Лермонтова р әссам Куинджила белем ала, төҙөлөш техникумында уҡыта.\nТағы бер ҡыҙҙары - Нина Николаевна ғаиләлә дүртенсе бала\nбулып донъяға килә. Революция, Граждандар, Бөйөк Ватан һуғышына шаһит була. Ауырыу ирен ҡарай. Етмеш йәшенә тиклем туберкулез диспансерында эшләй.\nБыларҙың барыһы тураһында уның ҡыҙы, ҡасандыр күп һанлы ғаиләнән бер үҙе ҡалыусы Ирина Борисовна Лермонтова һөйләй. Ул һуңғы йылдарҙда медицина институтында өлкән педагог\nбулып эшләй, Башҡортостан Республикаһының атҡаҙанған\nмәҙәниәт эшмәкәре исеменә лайыҡ була.\n"Поручик Лермонтов үҙенең атында Өфөгә тиклем барып еткән ", - тине үҙенең "Лермонтовтар" китабының исем туйында Санкт\n- Петербург журналисы Владимир Загорулько. - Бында татыулыҡта йәшәүсе башҡорт, рус, татар һәм башҡа милләт вәкилдәренең шағирға булған мөхәббәте сикһеҙ".


Йүнсел әтәс (хикәйә)\n11 Ноябрь 2018, 05:43\nҠыҙ егеттең тәҡдимен кире ҡаҡты: "Һине "Әтәс" тип йөрөткәндәрен ишеткәйнем. Йүнле кешегә ундай ҡушамат тағылмаҫ..."\nӘнәс ҡайтҡанда, таң атҡанын белдереп, әтәстәр ҡысҡырыша башлағайны. Ярайһы уҡ яҡты, шулай ҙа клубта дискотека көйө әле тынмаған – йәштәр таралышырға ашыҡмай, ахырыһы. Ана, оло урамдан, шарҡылдап көлөшә-көлөшә, бер төркөм ҡыҙ үтте, улар артынан, әсе итеп һыҙғырышып, егеттәр йүгерҙе. Әнәс, был шау-шыуҙың тынғанын бер аҙ көткәс, гитараһын соланға индереп элде лә, кире сығып, тупһаға ултырҙы, ҡарашын ихата уртаһындағы сиҙәмдә тибенеп йөрөүсе тауыҡтарға төбәне.\nИке әтәс, береһенән-береһе уҙҙырып, тауыҡтар алдында кәпәренә. Өлкәне, йәшерәгенән өҫтөн күренергә теләгәндәй, арбаға менеп ҡысҡырырға тотондо. Күңеле булғансы тамаҡ йыртҡас, төштө лә, үҙенә баһа көткәндәй, "ҡыҙ-ҡырҡын" алдында бейергә кереште. Әммә тауыҡтар араһында уға иғтибар итеүсе табылманы – ситкә үк китеп барҙылар. Йәш әтәс тә бирешеп барғандарҙан түгел: ҡойма башына менеп ҡунаҡланы. Ҡанаттарын киң йәйеп, талпынып ҡысҡырғас, ипле генә осоп төштө лә, "үҙ яртыһын" эҙләп, бер килке өйөрөлөп алды. Был да тауыҡтарҙың күңелен яуларлыҡ түгел ине, күрәһең: әтәстәрҙең ҡылығы яуапһыҙ ҡалды. "Ир-ат" артабан утынлыҡ өҫтөнә лә, һарай башына ла менеп үҙ һөнәрен күрһәтте, әммә тауыҡтар ни өсөндөр Әнәстәрҙең баҡсаһы ситендә яңғыҙ ғына тибенеп, емгә саҡырып йөрөүсе күрше әтәскә күҙ һалды. Бына ҡайҙа ысын "ир"! Бер аҙҙан тауыҡтарҙың барыһы ла ошо егәрле әтәс тирәһендә урала ине. Әнәс, ҡош-ҡорттоң тамашаһын ҡарап ултыра торғас, үҙе өсөн ниндәйҙер асыш яһағандай, ҡыуанып ҡуйҙы.\nЕгетте тиңдәштәре "Әтәс" тип йөрөтә. Юҡ, исеме Әнәс булғанға ла, Әтәс йылында тыуғанға ла түгел, ә башланғыс класта уҡығанда урыҫ теле дәресендә "отец" һүҙен "әтәс" тигән кеүегерәк әйткәне өсөн йоҡто был ҡушамат уға. Хәҙер инде өсөнсө тиҫтәне ҡыуған егет быға ныҡ ғәрләнә, бигерәк тә ҡыҙҙар ауыҙынан ишетһә. Үс итеп, ул урыҫса яҡшы өйрәнде, егетлеген иҫбатлау өсөн армияға ла барып ҡайтты, гүзәл зат алдында үҙен һәр саҡ джентльмендарса тоторға тырыша, әммә ҡушаматтан ҡотолоу һис тә еңел түгел икән. Ошо арҡала Әнәс кеше алдында ҡаушауын һаман еңә алмай, үҙен башҡаларҙан түбән, хатта ғәйепле кеүек тоя.\nҠыҙҙар менән ашы бешмәүгә лә сәбәпсе булды был. Былтыр Әнәс ауылдағы балалар баҡсаһына тәрбиәсе булып килгән Әнүзә исемле сибәркәйҙең артынан йүгереп алғайны. Ҡыҙға күпме генә ярарға, оҡшарға тырышмаһын, егеттең теләге ҡабул булманы. Әллә Әнүзә ғорур ине, әллә Әнәс бешмәгән булды?.. Тәүге танышҡанда уҡ ҡыҙ егеттең оҙатып барырға тәҡдимен кире ҡаҡты. "Һине ауылда "Әтәс" тип йөрөткәндәрен ишеткәйнем. Йүнле кешегә бындай ҡушамат тағылмаҫ", – тине.\nИкенсе юлы Әнәс уға гөлләмә бүләк итергә булды. Кис, бесәндән ҡайтҡас, ҡустыһын эйәртеп, урманға сыҡты. Ҡояш байығас, кинәт ел күтәрелеп, күкте ҡап-ҡара болоттар ҡаплай башлағайны, етмәһә, ай тулған шикелле. Ҡустыһы, ен-пәрейҙән ҡурҡҡанын һиҙҙермәҫ өсөн, йылан сағыуы ихтималлығына һылтанып, ағаһының йөкмәп йөрөтөүен үтенде. Әнәс, үҙе буйы ҡустыһын артмаҡлаған килеш эйелеп, ялан сәскәләре йыйҙы, аҙаҡ ауылға йүгереп ҡайттылар. Бер михнәттең мең рәхәте була, тиһәләр ҙә, Әнүзә егеттең һыҙғырыуына сыҡманы, солан тәҙрәһенән ҡараны ла: "Гөлләмәң әтәс ҡойроғондай икән. Үҙеңә тағып ал", – тип көлдө.\nБер көн Әнәсте атаһы алыҫтағы сабынлыҡта ҡунып эшләргә ҡалдырҙы. "Арба менән барып ҡайтыуға ярты көн үтә, улайтып бесәнде көҙгә лә әҙерләп бөтөп булмаҫ. Әйҙә, иркенләп көн-төн сап", – тине ул. Әммә егеттең уйында бесән түгел, ә ҡыҙ артынан сабыу ине. Атаһы ҡуҙғалып, арбаһы күҙҙән юғалғас та, тура юлдан ауыл яғына йүгерҙе Әнәс. Ҡайтып, өйҙәгеләргә күренмәй генә таҙа кейенде лә клубҡа сыҡты. Әнүзә был юлы уны: "Һин миңә оҡшамайһың, мин ысын егеттәрҙе яратам", – тип ҡайтарҙы. Үҙе хәс бройлер кеүек һонтор Әкрәм янында өйөрөлә ине. Әтәсләнеп, көн дә эсеп, һуғышып йөрөүсе Әкрәмме икән ысын егет?\nШул ваҡиғаларҙан башлап, Әнәс киске уйынға һирәк сыҡты, Әнүзәгә иғтибар итмәне, ҡул һелтәне. Көҙөн атаһы менән яңы өй күтәреп ултырттылар, иҫке тракторҙы көйләп алып, ҡышын ауылдаштарына утын-бесән ташыны, бер аҙ аҡса туплағас, яҙын ҡуртымға ер, орлоҡ юллап, шунда йәшелсә сәсте, үҙен умартасылыҡта ла һынап ҡарарға тәүәккәлләне. Эштәр көйлө бара, әммә ниҙер етмәй ине барыбер.\nӘле Әнәс ауылға ҡунаҡҡа килгән Мәскәү ҡыҙы Надя менән дуҫлашып йөрөй. Әмәлгә ҡалғандай, бер кис ҡустыһын эҙләп урамға сыҡҡайны. Клуб асылмағас, йәштәр ауыл ситендә усаҡ яғып, шунда йыйылған. Ошонда танышты егет ҡала ҡыҙы менән. Ҡорт сағыуҙан шешенгән Әнәстең йөҙөнә ҡарап, Надя тәүҙә: "Моғайын, һуғыш суҡмарылыр әле", – тип уйлаған ине. Бер аҙ дуҫлашып йөрөгәс, бөтөнләй: "Әнәс йөрәгемә "ҡыҙыл әтәс" ҡундырҙы", – тип хәбәр һалды.\nБөгөн дә улар икеһе генә усаҡ яғып төн үткәрҙе, таң аттырҙы. Егеттең гитарала уйнап йырлағанын тыңларға ярата Надя. "Әйҙә, өйләнешәйек тә Мәскәүгә китәйек. Өс бүлмәле фатирыбыҙ бар, бай йәшәйбеҙ, атайым өр-яңы машина ла бүләк итер үҙеңә. Ул ҙур ерҙә эшләй, ни кәрәк, барыһын да булдыра ала", – тип өгөтләне ҡыҙ. Ә егет, ҡалаға "килен булып төшөүҙе" түбәнселек һанауын белдереп, ҡырҡа баш тартты.\nҒәфү итегеҙ, ҡәҙерле уҡыусыларым! Ҡалғанын бәйнә-бәйнә яҙыр инем дә, геройҙарҙың артабанғы яҙмышын ишетеп кенә беләм шул. Әлеге хәлде миңә һөйләгән Әнәс хәҙер – районда иң абруйлы эшҡыуарҙарҙың береһе, байтаҡ йылдар инде дин юлында. Надя, атай-әсәйенең ай-вайына ҡарамай, уға кәләш булып, ауылға күсеп ҡайтҡан, башҡортса арыу уҡ һупалай, хатта исемен Нажиә тип үҙгәрттергән, ти. Ысын егет эҙләүсе Әнүзә ҡупырыш, ҡоро кәүҙә Әкрәмде, эсеп йөрөп, кикереге шиңә башлағас та, ташларға мәжбүр булған, ҡайһы саҡ, Әнәсте кире ҡайтарырға теләп, илап ала, имеш...


Дауаханала ришүәт һораһалар\n23 Сентябрь 2019, 13:36\nПациенттан йәки уның туғандарынан бүләк алған табип ҡына түгел, ришүәт биреүсе лә енәйәт ҡыла.\nКоррупция халыҡтың именлеген һәм тормош кимәлен тәьмин итеү менән туранан-тура бәйләнгән тармаҡтарҙа, атап әйткәндә, һаулыҡ һаҡлау өлкәһендә, айырыуса хәүеф тыуҙыра.\n"Иң квалификациялы" белгес тарафынан сиратһыҙ дауаланыу, ҡабул итеү йәки операциялар үткәреү, стационарға ятыуҙы тиҙләтеү өсөн медицина хеҙмәткәрҙәренә бирелгән бүләктәр – енәйәт яуаплылығына тарттырыла торған "көнкүреш" коррупция ғәмәле. Шул уҡ ваҡытта пациенттан йәки уның туғандарынан бүләк алған табип ҡына түгел, ришүәт биреүсе лә енәйәт ҡыла.\nБындай ғәмәлдәр өсөн РФ Енәйәт кодексының 291-се статьяһында (ришүәт биреү) яуаплылыҡ ҡаралған һәм ришүәт суммаһынан 70 тапҡырға күберәк штраф һалыу менән 15 йылға тиклем иректән мәхрүм итеүҙе күҙ уңында тота.\nДауаханала ғына түгел, башҡа урында ла коррупция осраҡтары тураһында һеҙгә билдәлеме? Һеҙ РФ Тәфтиш комитетының тәфтиш бүлектәренә, Эске эштәр министрлығы органдарына, прокуратураға ғариза менән мөрәжәғәт итә алаһығыҙ.


Бөгөн Башҡортостандың атҡаҙанған мәҙәниәт хеҙмәткәре, тәржемәсе, В. Исхаҡов исемендәге әҙәби һәм М. Аҡмулла исемендәге журналистар премиялары лауреаты, республикабыҙҙың һәм Татарстан Республикаһының миҙалдары менән бүләкләнгән Динә Мырҙаҡаева бөгөн үҙенең 70 йәшлек юбилейын билдәләй. Динә Ғәйнелбаян ҡыҙы нәшриәттә 40 йыллап эшләү дәүерендә бурыстарын яуаплы башҡарыуы, йәштәргә остаз һәм өлгө булыуы менән айырылып торҙо.\nДинә Ғәйнелбаян ҡыҙының һуңғы йылдарҙа сыҡҡан түбәндәге китаптарын тәҡдим итәбеҙ. "Китап быуаты", "Нәширҙәр", "Милли китап" тип атала улар.\nБыл баҫмалар нәшриәт хеҙмәткәрҙәре хаҡында, шулай уҡ "Китап" нәшриәтенең 100 йыллығы уңайынан сығарылған баҫмала тарихи байҡауҙар һәм башҡа мәғлүмәттәр тупланды. Уларҙы нәшриәт магазиндарынан һатып алырға мөмкин.


Яҙ, ҡояш, берҙәмлек һәм мөхәббәт байрамы\n«Йәшлек» гәзите » Мәҙәниәт һәм сәнғәт » Яҙ, ҡояш, берҙәмлек һәм мөхәббәт байрамы\n19.04.2011 Яҙ, ҡояш, берҙәмлек һәм мөхәббәт байрамы\nӨфөнөң Якутов исемендәге паркында ойошторолған Науруз байрамы быйыл да сағыу төҫтәре, уйын-көлкө һәм бейеүҙәре менән иҫтә ҡалыр. Күп милләтле Башҡортостан халҡының дуҫлығын, яҙҙы, ҡояшты, көн һәм төндөң тиңләшеүен, мөхәббәтте кәүҙәләндергән матур байрам баш ҡалабыҙҙа йыл һайын билдәләнә.\nБыйыл байрам бигерәк тә матур үтте. Быға тиклемгеләрендә көн, иртә яҙға ярашлы, һалҡынсараҡ була торғайны. Ә инде үткән ял көндәрендә Өфөлә сағыу ҡояш көлөп торҙо, шуға ла паркка килеүселәрҙең кәйефе айырыуса күтәренке булды. Байрам уңайынан паркта «Сәйетбаба» һәм «Темәс» башҡорт, «Килем» татар тарихи-мәҙәни үҙәктәре, БР Йәш яҡташтар ойошмалары ассоциацияһы, «Ала-Тоо» ҡырғыҙ мәҙәниәте үҙәге, «Аҡ бата» ҡаҙаҡ милли-мәҙәниәт үҙәге, республикабыҙҙың төркмән, тажик, дағстан, әзербайжан диаспоралары һәм «Дуҫлыҡ» үзбәк милли-мәҙәниәт үҙәге тупланды. Уларҙың бөтәһе лә халҡының мәҙәниәтен, көнкүрешен, тарихын күрһәткән экспонаттар туплаған милли тирмәләр, йорттар ҡорҙо. Тамашаны күрергә килгән халыҡты сәк-сәк, ҡымыҙ, башҡа төрлө аш-һыу, гармун, ҡурай моңдары, йырҙар менән ҡаршы алдылар.\nНауруз байрамын тәбрикләргә рәсми делегация ла килгәйне. БР Хөкүмәте Премьер-министры урынбаҫары Зөһрә Рәхмәтуллина етәкләгән делегацияла республиканың башҡа етәкселәре, ситтән килгән ҡунаҡтар ҙа булды.\n– Мөхәббәт милләткә ҡарамай, уның сиктәре юҡ. Яҙ бөтәбеҙ өсөн дә килде, ул бөтәһен дә шатландыра. Ә бөгөнгө көн – яҙ, ҡояш, берҙәмлек һәм мөхәббәт байрамы, – тине Зөһрә Рәхмәтуллина, байрамға килеүселәрҙе тәбрикләп.\nӘлбиттә, төрлө милләт вәкилдәре йыйылған байрамда һәр бер халыҡ үҙенең мәҙәниәтен, тарихын, аш-һыу байлығын күрһәтеп ҡалырға ла, башҡалар менән аралашып өлгөрөргә лә тырыша. Шуға ла һәр милли-мәҙәни үҙәк янында туҡтауһыҙ йыр-моң, дәртле бейеүҙәр гөрләп торҙо, милли костюмдағы егет һәм ҡыҙҙар, ололар ҙур йыйын ойошторҙо. Теләгән һәр кем бушлай таратылған эҫе сәй, былау менән һыйланды. Байрамды күрергә килгән халыҡҡа һәр бер милли-мәҙәни үҙәк вәкилдәре концерт номерҙары ла әҙерләгәйне. Сәхнәнән төрлө телдәге йырҙар яңғыраны, әле һалмаҡ ҡына, берсә дәртле бейеүҙәр күңелде күтәрҙе. Олораҡ кешеләр, сабыйҙары менән килгән ҡатын-ҡыҙҙар концертты рәхәтләнеп ҡарау өсөн: «Их, эскәмйәләр ҙә ҡуйылһа ине...» – тип зарланып алһа ла, сығыштар аяҡ үрә баҫып ҡарарлыҡ бик шәп булды!\nНауруз байрамы мәжүсилек заманынан бирле билдәләнеп, уның дингә бер ниндәй ҙә ҡыҫылышы булмаһа ла, уны күпселек осраҡта мосолмандар йәшәгән Урта Азия, Иран илдәрендә киң билдәләйҙәр. Тажик, үзбәктәр өсөн Науруз – иң ҙур байрамдарҙың береһе. Ул яҙын билдәләнгәнгә күрә, киләһе йылға уңыш һалыуҙы күҙ уңында тота. Һәм, әлбиттә, көн менән төндөң тиңләшеүен һынландыра. Был көндө кешеләр йомарт булырға, өҫтәлдәрен тултырып һый-ниғмәт әҙерләргә, уйын-көлкөлө байрамдарҙа ҡатнашырға, яҡындары менән аралашырға тейеш. Байрам йолаһын яҡшы белгән халыҡтар тап шулай итте лә.


Владимир Путин килемдең кәмеү сәбәптәрен билдәләне\n21 Июнь 2019, 09:10\nТура бәйләнеш барышында Владимир Путин ил халҡы килемдәренең кәмеү сәбәптәрен билдәләне. #ВладимирПутин\nТура бәйләнеш барышында Владимир Путин ил халҡы килемдәренең кәмеү сәбәптәрен билдәләне.\nУның әйтеүенсә, һуңғы йылдарҙа донъя нефть баҙарында хаҡтың төшөүе иҡтисадҡа кире йоғонто яһаны. Граждандарҙың реаль килемдәре бер нисә йыл буйы түбәнәйгәндән һуң, әле тотороҡлана башланы, тип билдәләне дәүләт башлығы. Быйыл майҙа реаль эш хаҡының үҫеш темпы 2,8 процент тәшкил иткән, йыл башынан алып 44 миллион кешенең хеҙмәт хаҡы артҡан.\nВладимир Путиндың фекеренсә, йәшәү кимәленә ҡағылған мәсьәләне хәл итеүҙең төп алымы – хеҙмәт етештереүсәнлеген үҫтереү. Ул шулай уҡ Үҙәк банкка халыҡтың кредит һаҙлығына батыу хәүефенә иғтибарын йүнәлтергә тәҡдим итте.\nФото: “Рәсәй 1” видеоһы скриншоты. #ВладимирПутин


Хөрмәтле социаль өлкә учреждениелары хеҙмәткәрҙәре!\nҺөнәри байрамығыҙ--Социаль хеҙмәткәрҙәр көнө уңайынан ихлас ҡотлауҙарҙы ҡабул итегеҙ!\n8 июндә ярҙамға һәм күңел йылыһына мохтаж булғандарҙы бағыу кеүек мөһим, яуаплы бурыстарҙы үҙ иңенә алған һөнәр эйәләрен тәбрикләйбеҙ.\nРәсәй календарындағы Социаль хеҙмәткәрҙәр көнө һиҙгерлек, ярҙамсыллыҡ, изгелек, миһырбанлыҡ талап иткән һөнәрҙең әһәмиәтле булыуын раҫлай. Сибай ҡалаһының халыҡты социаль яҡлау системаһында тап ошондай кешеләр эшләүе ҡыуандыра.\nҠалала закон тарафынан билдәләнгән ташламалы түләүҙәрҙе һәм компенсацияларҙы һуғыш һәм хеҙмәт ветерандары, инвалидтар ала. Күп балалы һәм аҙ тәьмин ителгән ғаиләләр, ата-әсә ҡарауынан мәхрүм ҡалған балалар ҙа һеҙҙең ярҙам һәм хеҙмәттәр менән ҡуллана. Социаль өлкә учреждениелары хеҙмәткәрҙәре һәр мохтаж кешене лайыҡлы йәшәтергә, социаль гарантияларҙы теүәл үтәргә тырыша.\nХеҙмәтегеҙгә яуаплы ҡарауығыҙ, кеше яҙмыштарына битараф булмауығыҙ өсөн ҙур рәхмәт белдерәм. Барығыҙға ла ныҡлы һаулыҡ, көс һәм түҙемлек, изге эшегеҙҙә уңыштар һәм яңы үрҙәр теләйем!


Ә кем һеҙгә Башҡортостан Президентын һайлауҙар талаш - тарт ышһыҙ ғына үтәсәк тип әйтте. Яңылышаһығыҙ, республиканың неф ть ятҡылыҡтары күптәрҙе тыныс йоҡларға бирмәй.\nОшо көндәрҙә генә Башҡортостандың Үҙәк һайлау комитеты Серг ей Веремеенконы теркәүҙән баш тартыу тураһында ҡарар ҡабул и ткәйне. Уныһы РФ Рәсәй Үҙәк һайлау комитетына ялыу яҙырға ла\nкүп һорап торманы, тағы килеп БР Үҙәк һайлау комитетын тарҡ атыуҙы ла талап итте. Йәнәһе, мине ҡыйырһытҡанығыҙ өсөн кәрә гегеҙҙе алығыҙ әйҙә. РФ Үҙәк һайлау комитеты рәйесе Александ р Вешняков телевидение аша Веремеенконың ғаризаһын уҡып ишет терҙе һәм ул биш көн эсендә ҡараласаҡ тип белдерҙе. Тимәк, 1 7 ноябрь көнө барыһы ла асыҡланасаҡ.\nШул уҡ ваҡытта республиканың Үҙәк һайлау комитеты, өҫтөнә я уған ялыуҙарға ҡарамаҫтан (улар һаны дүрткә етте), үҙ эше ме нән мәшғүл. Кисә үткән ултырыш ваҡытында БР Үҙәк һайлау коми теты контроль - ревизия хеҙмәтенең һайлаусыларҙың БР Президе нты вазифаһына кандидат Рәлиф Сафиндың һайлау алды кампанияһ ын үткәргән ваҡытта һайлау ҡағиҙәләрен тупаҫ рәүештә боҙоуҙа ры тураһында белешмәһе тикшерелде.\nКомиссияға тәҡдим ителгән документ һәм видеоматериалдарына н 11 октябрҙә Сафиндың Башҡортостанға билдәле Рәсәй артистар ын саҡырып килтереп, һуңғыларының бында бушлай концерт ойошт ороуы раҫланды. Был эште насар тип тә әйтеп булмай, әлбиттә,\nни тиһәң дә өфөлөләргә Боярский, Лещенко, Винокур, Панкрато в - Черный кеүек билдәле артистарҙы күреү бәхете йыш теймәй.\nТик эш унда түгел, артистарға эш хаҡы һайлау фондынан түлә нмәүе билдәле, ә был үҙ сиратында закон тарафынан тыйыла.\n13 октябрҙә Сафин һәм К Сибайҙа гастролдәр үткәрҙе. Унда Ал суҙың кассеталары бушлай таратылыуы ла билдәле. Бер аҙнанан ошондай уҡ концерт Башҡортостан менән сиктәш Удмурт Республи каһында үтте. Башҡортостандан килеүсе һайлаусылар өсөн буш лай автобустар, Буй йылғаһын аша сығыу өсөн паром бүленә. Ә концерт барышында иһә кандидат өсөн тауыш бирергә туранан - тура өгөтләү башлана. 31 октябрь һәм 1 ноябрь көндәрендә Төйлөгәндә шундай уҡ хәл ҡабатлана. Хәйер, Сафиндың гастролдәрен һанауҙан файҙа юҡ, б ары уларҙы үткәреүгә киткән аҡсаны ғына күҙ алдығыҙға килте регеҙ. Концерттар ойоштороу тыйылмай, әлбиттә, тик һайлау ка мпанияһы ваҡытында улар һайлау фондынан түләнергә тейеш.\nКилтерелгән факттар нигеҙендә, БР Үҙәк һайлау комитеты Рәли ф Сафинды Башҡортостан Республикаһының Президенты вазифаһына\nкандидаты итеп теркәүҙән баш тартыу тураһындағы ғариза менә н Башҡортостан Республикаһының Юғары судына мөрәжәғәт итергә\nтигән ҡарар ҡабул итте. Тимәк Рәлиф Сафиндың да Веремеенко миҫалына эйәреп Рәсәй Үҙәк һайлау комитетына БР Үҙәк һайлау комитеты өҫтөнән ялыу яҙыуы ихтимал. Тик бына Үҙәк ниндәй п озиция алыр, әйтеүе ҡыйын. Хәйер, финанс магнатының да, нефт яниктың да Мәскәүҙә арҡа терәр көстәре етәрлек. Ә Рәсәй Үҙәк\nһайлау комиссияһы Яҡут һәм Ҡалмыҡ республикаларында үткән һ айлауҙарға ҡарағанда һәр ваҡыт ғәҙел позицияла тора тип әйте үе ҡыйын.


Мәғариф » Страница 38 » "Йәшлек" гәзите\nГазета "Йәшлек" » Новости » Мәғариф » Страница 38\nНовости / Мәғариф // 28-08-2010, 16:35\n– Беҙ Илнур менән бер факультетта уҡыясаҡбыҙ. Ә университетта иһә биш класташ булабыҙ. Ләйсән биология факультетына уҡырға ингән, Рәйсә – иҡтисад факультетына.\n– Ҡыҙыҡ, беҙ кемдәр менән бергә уҡырбыҙ икән? Ниндәй дәрестәр булыр?\nУрамда бер-береһен бүлдерә-бүлдерә ике ҡыҙ һөйләшә. Бер яҡтан, улар яңы белем усағында уҡыуҙар башланыуын ҡыҙыҡһынып көтһә, икенсе яҡтан, бөтә республикаға билдәле абруйлы уҡыу йортонда белем алыу бер аҙ ҡурҡыта ла....\nНовости / Мәғариф // 28-08-2010, 16:33\nБыл йәштәр өсөн шаулап-гөрләп торған студент көндәре артта ҡалды. Бөгөн улар – фән үрҙәрен яулаған дипломлы белгестәр. Башҡорт дәүләт аграр университетының иҡтисад бүлеген ҡыҙыл дипломға тамамлаған Гөлнара Муллайәнова «Уңыш» яуаплылығы сикләнгән йәмғиәтенә иҡтисадсы булып эшкә урынлашты. Ошо уҡ уҡыу йортон тамамлаған Алмас Мөхәмәҙиев Сәрмәсән ҡошсолоҡ фабрикаһында һайлаған һөнәре буйынса эш башланы....\nНовости / Мәғариф // 28-08-2010, 16:31\nДонъя нигеҙен кешелектең меңдәрсә йыллыҡ тәжрибәһе тотоп торған һымаҡ уҡ, уның яңырыуын, үҫеүен кешенең эҙләнеүҙәре һәм тирә-яҡ мөхитте танып белергә туҡтауһыҙ ынтылыуҙары тәьмин итәлер. Ҡайһы бер ҡәүемдәрҙең цивилизация юлынан алдараҡ барыуы, дәүләттәрҙең фәнни, иҡтисади, мәҙәни йәһәттән юғарыраҡ баҫҡыста тороуы, әлбиттә, объектив законлылыҡтар менән раҫлана. Кемдер ошо юлда арттараҡ ҡалған икән, бының да тарихи сәбәптәре бар....